title: Regolament ta' Implimentazzjoni tal-Kummissjoni (UE) 2019/59 tal-14 ta' Jannar 2019 li jimponi dazju anti-dumping definittiv fuq l-importazzjonijiet tar-radjaturi tal-aluminju li joriġinaw mir-Repubblika tal-Poplu taċ-Ċina wara rieżami tal-iskadenza skont l-Artikolu 11(2) tar-Regolament (UE) 2016/1036 tal-Parlament Ewropew u tal-Kunsill

text:
                  15.1.2019

                  MT

                  Il-Ġurnal Uffiċjali tal-Unjoni Ewropea

                  L 12/13

         REGOLAMENT TA' IMPLIMENTAZZJONI TAL-KUMMISSJONI (UE) 2019/59
         tal-14 ta' Jannar 2019
         li jimponi dazju anti-dumping definittiv fuq l-importazzjonijiet tar-radjaturi tal-aluminju li joriġinaw mir-Repubblika tal-Poplu taċ-Ċina wara rieżami tal-iskadenza skont l-Artikolu 11(2) tar-Regolament (UE) 2016/1036 tal-Parlament Ewropew u tal-Kunsill
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (1) (“ir-Regolament bażiku”), u b'mod partikolari l-Artikolu 11(2) tiegħu,
         Billi:
         1.   PROĊEDURA
         1.1.   Miżuri fis-seħħ

                     (1)

                     F'Novembru 2012, wara investigazzjoni anti-dumping (“l-investigazzjoni oriġinali”), il-Kunsill impona bir-Regolament ta' Implimentazzjoni (UE) Nru 1039/2012 (2) (“ir-Regolament definittiv”), dazju definittiv anti-dumping fuq l-importazzjonijiet ta' radjaturi tal-aluminju li bħalissa jaqgħu taħt il-kodiċijiet NM ex 7615 10 10, ex 7615 10 80, ex 7616 99 10 u ex 7616 99 90 (kodiċijiet TARIC 7615101010, 7615108010, 7616991091, 7616999001 u 7616999091) u li joriġinaw fir-Repubblika tal-Poplu taċ-Ċina (“ir-RPĊ”).

                     (2)

                     Ir-Regolament definittiv impona dazju anti-dumping ta' rati li jvarjaw bejn it-12,6 % u l-56,2 % fuq importazzjonijiet mill-produtturi esportaturi fil-kampjun, 21,2 % fuq il-kumpaniji li kkooperaw li ma kinux inklużi fil-kampjun u rata ta' dazju ta' 61,4 % fuq il-kumpaniji l-oħra kollha fir-RPĊ.

               1.2.   Bidu ta' reviżjoni ta' skadenza

                     (3)

                     Fil-15 ta' Frar 2017, il-Kummissjoni ppubblikat avviż ta' skadenza imminenti tal-miżuri anti-dumping fuq ir-radjaturi tal-aluminju li joriġinaw mir-RPĊ fi Il-Ġurnal Uffiċjali tal-Unjoni Ewropea (3).

                     (4)

                     Fit-30 ta' Ġunju 2017, l-International Association of Aluminium Radiator Manufacturers Limited Liability Consortium (AIRAL S.c.r.l.) (“l-applikant”), li jirrapreżenta aktar minn 25 % tal-produzzjoni totali tar-radjaturi tal-aluminju fl-Unjoni Ewropea (“l-Unjoni”), għamel talba għal rieżami skont l-Artikolu 11(2) tar-Regolament bażiku.

                     (5)

                     L-applikant ibbaża t-talba tiegħu fuq ir-raġuni li l-iskadenza tal-miżuri x'aktarx twassal għall-kontinwazzjoni ta' dumping u għar-rikorrenza ta' ħsara għall-industrija tal-Unjoni.

                     (6)

                     Wara li stabbilixxiet li kien hemm biżżejjed provi għall-bidu ta' rieżami ta' skadenza, fid-9 ta' Novembru 2017, il-Kummissjoni ppubblikat Notifika ta' Bidu fi Il-Ġurnal Uffiċjali tal-Unjoni Ewropea (4) (in-“Notifika ta' Bidu”).

               1.3.   Partijiet interessati

                     (7)

                     Fin-Notifika ta' Bidu, il-Kummissjoni stiednet lill-partijiet kollha interessati biex jikkuntattjawha sabiex jipparteċipaw fl-investigazzjoni. Il-Kummissjoni speċifikament informat lill-applikant; il-produtturi tal-Unjoni magħrufa u l-assoċjazzjonijiet tagħhom; l-importaturi magħrufa ta' radjaturi tal-aluminju fl-Unjoni; u l-produtturi esportaturi magħrufa tar-RPĊ dwar il-bidu tar-rieżami ta' skadenza u stednithom biex jikkooperaw.

                     (8)

                     Fin-Notifika ta' Bidu, il-Kummissjoni ddikjarat li kienet qed tqis tuża lir-Russja bħala pajjiż terz b'ekonomija tas-suq (“pajjiż analogu”) fl-ambitu tat-tifsira tal-Artikolu 2(7) tar-Regolament bażiku. Il-Kummissjoni ddikjarat ukoll skont l-informazzjoni disponibbli lilha, produtturi oħrajn tal-Unjoni b'ekonomija tas-suq jistgħu jkunu lokalizzati fit-Turkija, fit-Tajwan, fil-Malasja, fl-Iran, fl-Arġentina u fl-Ukrajna.

                     (9)

                     Il-Kummissjoni infurmat lill-produtturi fir-Russja dwar it-tnedija u stednithom sabiex jipparteċipaw. Il-Kummissjoni nnotifikat ukoll lill-awtoritajiet tal-Arġentina, Bożnija-Ħerzegovina, l-Eks-Repubblika Jugoslava tal-Maċedonja, l-Iran, il-Ġappun, il-Malasja, ir-Russja, l-Iżvizzera, it-Tajwan, l-Istati Uniti, it-Turkija u l-Ukrajna dwar il-bidu tal-investigazzjoni u talbet informazzjoni dwar il-produzzjoni u l-bejgħ ta' radjaturi tal-aluminju u dettalji ta' kuntatt ta' xi produtturi rilevanti f'dawk il-pajjiżi.

                     (10)

                     Il-partijiet interessati kollha kellhom l-opportunità li jikkummentaw dwar il-bidu tal-investigazzjoni u li jitolbu smigħ mal-Kummissjoni u/jew mal-Uffiċjal tas-Seduta fil-proċedimenti tal-kummerċ. L-ebda parti interessata ma talbet smigħ.

               1.3.1.   Kampjunar

                     (11)

                     Fin-Notifika ta' Bidu, il-Kummissjoni ddikjarat li setgħet tirrikorri għat-teħid ta' kampjun tal-partijiet interessati f'konformità mal-Artikolu 17 tar-Regolament bażiku.

               1.3.1.1.   Kampjunar tal-produtturi tal-Unjoni

                     (12)

                     Fin-Notifika ta' Bidu, il-Kummissjoni ddikjarat li kienet għażlet b'mod proviżorju kampjun ta' produtturi tal-Unjoni.

                     (13)

                     F'konformità mal-Artikolu 17(1) tar-Regolament bażiku, il-Kummissjoni għażlet il-kampjun fuq il-bażi tal-akbar volum rappreżentattiv ta' bejgħ li seta' ikun investigat fiż-żmien disponibbli.

                     (14)

                     Il-kampjun provviżorju magħżul kien fih erba' produtturi tal-Unjoni li jkopru madwar 80 % tal-bejgħ totali tal-industrija tal-Unjoni. Il-Kummissjoni stiednet lill-partijiet interessati biex jagħtu l-kummenti tagħhom dwar il-kampjun proviżorju, u ma rċeviet l-ebda kumment.

               1.3.1.2.   Kampjunar tal-importaturi

                     (15)

                     Fin-Notifika ta' Bidu, il-Kummissjoni stiednet lill-importaturi u lill-assoċjazzjonijiet rappreżentattivi tagħhom sabiex jippreżentaw ruħhom u sabiex jagħtu informazzjoni speċifika neċessarja sabiex jiġi deċiż jekk it-teħid tal-kampjuni kienx meħtieġ u, jekk iva, biex tagħżel kampjun. Ippreżentaw ruħhom żewġ importaturi. Minħabba dan l-għadd limitat ta' kumpaniji, ma kienx meqjus li kien hemm bżonn ta' kampjunar.

               1.3.1.3.   Kampjunar tal-produtturi esportaturi

                     (16)

                     Sabiex tiddeċiedi jekk it-teħid ta' kampjuni kienx meħtieġ u, jekk iva, biex tagħżel kampjun, il-Kummissjoni talbet lill-produtturi esportaturi fir-RPĊ sabiex tipprovdi l-informazzjoni speċifikata fin-Notifika ta' Bidu. Barra minn hekk, il-Kummissjoni talbet lill-awtoritajiet tar-RPĊ sabiex jidentifikaw u/jew jikkuntattjaw produtturi esportaturi oħrajn, jekk ikun hemm, li jistgħu jkunu interessati li jieħdu sehem fl-investigazzjoni.

                     (17)

                     Ebda produttur esportatur mir-RPĊ ma pprovda l-informazzjoni mitluba fl-Anness I għan-Notifika ta' Bidu għat-teħid tal-kampjun.

               1.3.2.   Utenti

                     (18)

                     Fin-Notifika ta' Bidu, il-Kummissjoni stiednet lill-utenti u lill-assoċjazzjonijiet rappreżentattivi tagħhom, u organizzazzjonijiet tal-konsumaturi sabiex jippreżentaw ruħhom u jikkooperaw. L-ebda utent fl-Unjoni jew l-assoċjazzjonijiet tagħhom ma ppreżenta ruħu.

               1.3.3.   Kwestjonarji u żjarat ta' verifika

                     (19)

                     Il-Kummissjoni bagħtet kwestjonarji lill-partijiet kollha elenkati hawn isfel u lill-kumpaniji l-oħrajn kollha li ppreżentaw ruħhom sal-iskadenzi kif stabbilit fin-Notifika ta' Bidu.

                     (20)

                     Dan inkluda l-erba' produtturi tal-Unjoni inklużi fil-kampjun, l-applikant, iż-żewġ importaturi li kkooperaw u produtturi fl-Arġentina, l-Iran, il-Ġappun, il-Malasja, ir-Russja, l-Iżvizzera, it-Tajwan, l-Eks-Repubblika Jugoslava tal-Maċedonja, it-Turkija u l-Ukrajna.

                     (21)

                     It-tweġibiet għall-kwestjonarji waslu mingħand l-erba' produtturi tal-Unjoni fil-kampjun, importatur wieħed, l-applikant u produttur fl-Ukrajna.

                     (22)

                     Il-Kummissjoni fittxet u vverifikat l-informazzjoni kollha li kkunsidrat neċessarja għad-determinazzjoni tal-probabbiltà ta' kontinwazzjoni jew ta' rikorrenza ta'dumping u dannu; u sabiex tistabbilixxi jekk iż-żamma tal-miżuri anti-dumping tmurx kontra l-interess tal-Unjoni.

                     (23)

                     Saru żjarat ta' verifika fil-bini tal-kumpaniji li ġejjin:

                                 (a)

                                 Produtturi tal-Unjoni:

                                             —

                                             Fondital, Brescia, l-Italja

                                             —

                                             Global Radiatori, Brescia, l-Italja

                                             —

                                             Radiatori 2000, Bergamo, l-Italja

                                             —

                                             Armatura, Kraków, il-Polonja

                                 (b)

                                 Importaturi fl-Unjoni:

                                             —

                                             Hydroland, Kraków, il-Polonja

                                 (c)

                                 Produttur f'pajjiż analogu

                                             —

                                             San Teh Raj, Odessa, l-Ukrajna.

               1.4.   Il-perjodu tal-investigazzjoni ta' rieżami u l-perjodu kkunsidrat

                     (24)

                     L-investigazzjoni tal-probabbiltà ta' kontinwazzjoni jew rikorrenza ta' dumping u dannu kopriet il-perjodu mill-1 ta' Ottubru 2016 sat-30 ta' Settembru 2017 (“il-perjodu ta' investigazzjoni tar-rieżami” jew “PIR”).

                     (25)

                     L-eżami tax-xejriet rilevanti għall-valutazzjoni tal-probabbiltà ta' kontinwazzjoni jew rikorrenza ta' ħsara kopra l-perjodu mill-1 ta' Jannar 2014 sal-aħħar tal-perjodu ta' investigazzjoni tar-rieżami (“il-perjodu kkunsidrat”).

               2.   IL-PRODOTT IKKONĊERNAT U L-PRODOTT SIMILI
         2.1.   Prodott ikkonċernat

                     (26)

                     Il-prodott ikkonċernat bir-rieżami ta' skadenza huwa l-istess prodott bħal dak definit fl-investigazzjoni oriġinali, li huma radjaturi tal-aluminju u elementi jew partijiet li minnhom huwa magħmul tali radjatur, sew jekk dawn l-elementi huma assemblati fi blokok, għajr radjaturi u elementi u partijiet tagħhom tat-tip tal-elettriku, li bħalissa jaqgħu taħt il-kodiċi NM ex 7615 10 10, ex 7615 10 80, ex 7616 99 10 u ex 7616 99 90 (kodiċijiet TARIC 7615101010, 7615108010, 7616991091, 7616999001 u 7616999091) u li joriġinaw fir-RPĊ (“il-prodott ikkonċernat”).

               2.2.   Prodott simili

                     (27)

                     L-investigazzjoni uriet li l-prodotti li ġejjin għandhom l-istess karatteristiċi fiżiċi u tekniċi bażiċi kif ukoll l-istess użi bażiċi:

                                 —

                                 il-prodott ikkonċernat

                                 —

                                 il-prodott manifatturat u mibjugħ fis-suq domestiku tal-Ukrajna, li serva bħala pajjiż analogu;

                                 —

                                 il-prodott manifatturat u mibjugħ fl-Unjoni mill-industrija tal-Unjoni

                     (28)

                     Il-Kummissjoni kkonkludiet li dawn il-prodotti huma prodotti simili fis-sens tal-Artikolu 1(4) tar-Regolament bażiku.

               3.   PROBABBILTÀ TA' KONTINWAZZJONI JEW TA' RIKORRENZA TA' DUMPING
         3.1.   Probabbilità ta' kontinwazzjoni jew rikorrenza ta' dumping

                     (29)

                     Skont l-Artikolu 11(2) tar-Regolament bażiku, il-Kummissjoni eżaminat jekk attwalment kienx qed iseħħ dumping u jekk kienx probabbli li d-dumping ikompli jew jerġa' jseħħ jekk jitħallew jiskadu l-miżuri fis-seħħ fuq l-importazzjonijiet mir-RPĊ.

               3.1.1.   Pajjiż analogu

                     (30)

                     Skont l-Artikolu 2(7)(a) tar-Regolament bażiku, il-valur normali għandu jiġi determinat abbażi tal-prezz jew tal-valur kostrutt f'pajjiż terz b'ekonomija tas-suq. Għal dan l-iskop, kellu jintgħażel pajjiż terz b'ekonomija orjentata lejn is-suq (“il-pajjiż analogu”).

                     (31)

                     Fin-Notifika ta' Bidu, il-Kummissjoni infurmat lill-partijiet interessati li hija tara lir-Russja bħala pajjiż analogu xieraq u stiednet lill-partijiet interessati sabiex jikkummentaw. Ma wasal l-ebda kumment.

                     (32)

                     Il-Kummissjoni talbet lil 60 produttur tal-prodott simili fl-Arġentina, l-Iran, il-Ġappun, il-Malasja, ir-Russja, l-Iżvizzera, it-Tajwan, l-Eks-Repubblika Jugoslava tal-Maċedonja, it-Turkija u l-Ukrajna biex jipprovdu informazzjoni.

                     (33)

                     Il-Kummissjoni rċeviet risposta waħda biss, jiġifieri minn produttur wieħed fl-Ukrajna (San Teh Raj).

                     (34)

                     Peress li ma waslet l-ebda tweġiba oħra, u peress li s-suq tal-Ukrajna huwa kkunsidrat bħala suq rappreżentattiv xieraq għal dan il-għan fuq il-bażi tad-daqs tas-suq tagħha, ġie deċiż li l-Ukrajna huwa pajjiż analogu xieraq skont l-Artikolu 2(7) tar-Regolament bażiku.

               3.1.2.   Il-valur normali

                     (35)

                     L-informazzjoni li waslet mingħand il-produttur li kkoopera fil-pajjiż analogu ntużat bħala bażi għad-determinazzjoni tal-valur normali għar-RPĊ, skont l-Artikolu 2(7) tar-Regolament bażiku.

                     (36)

                     Il-Kummissjoni l-ewwel eżaminat jekk il-volum totali tal-bejgħ domestiku għall-produttur tal-pajjiż analogu kienx rappreżentattiv. Il-bejgħ domestiku huwa rappreżentattiv jekk il-volum ta' bejgħ domestiku totali tal-prodott simili lil konsumaturi indipendenti fis-suq domestiku kien jirrappreżenta mill-inqas 5 % tal-volum totali tal-bejgħ għall-esportazzjoni tal-prodott ikkonċernat lejn l-Unjoni matul il-perjodu tal-investigazzjoni tar-rieżami. Abbażi ta' dan, il-bejgħ totali mill-produttur tal-pajjiż analogu kien rappreżentattiv.

                     (37)

                     Skont l-informazzjoni li waslet mingħand l-applikant, ma hemm ebda bażi ċara biex jiġi stabbilit it-tip tal-prodott fuq il-bażi tal-ħames kodiċijiet TARIC koperti mill-investigazzjoni. Fil-fatt, id-deskrizzjoni tal-prodott ta' kull ħames kodiċijiet TARIC hija identika, jiġifieri “Radjaturi tal-aluminju u elementi jew partijiet li minnhom hu magħmul tali radjatur, sew jekk dawn l-elementi huma assemblati fi blokok jew le”. L-ebda divrenzjar ulterjuri ma jsir fuq il-livell TARIC. Id-differenza bejn il-ħames kodiċijiet TARIC hija kkawżata minn kriterji oħra, bħalma huma l-użu aħħari u l-metodu ta' produzzjoni. Pereżempju, jekk radjatur huwa għal użu domestiku, dan jaqa' taħt l-intestatura tariffarja 7615. Jekk l-istess radjatur jintuża f'bini kummerċjali jew industrijali, dan jaqa' taħt l-intestatura tariffarja 7616. Il-kriterji relatati mal-prestazzjoni bħall-output ta' enerġija, id-dimensjonijiet u l-piż tal-element mhumiex koperti mill-klassifikazzjoni doganali.

                     (38)

                     Fuq din il-bażi, il-Kummissjoni ddeċidiet li l-valur normali medju mwieżen jenħtieġ li jiġi stabbilit.

                     (39)

                     Għal dan il-fini, il-Kummissjoni ddefinixxiet il-proporzjon tal-bejgħ bi profitt lil klijenti indipendenti fis-suq domestiku matul il-perjodu tal-investigazzjoni ta' rieżami sabiex tiddeċiedi jekk tużax il-bejgħ domestiku attwali għall-kalkolu tal-valur normali.

                     (40)

                     Il-valur normali huwa bbażat fuq il-prezz domestiku attwali, irrispettivament minn jekk dak il-bejgħ hux bi profitt jew le, jekk

                                 (a)

                                 il-volum ta' bejgħ, mibjugħ bi prezz tal-bejgħ nett daqs jew aktar mill-kost ikkalkulat tal-produzzjoni, kien jirrappreżenta aktar minn 80 % tal-volum ta' bejgħ totali ta' dan it-tip ta' prodott; kif ukoll

                                 (b)

                                 il-prezz tal-bejgħ medju ponderat huwiex daqs jew ogħla mill-kost unitarju tal-produzzjoni.

                     (41)

                     L-analiżi tal-bejgħ domestiku wriet li aktar minn 80 % tal-bejgħ domestiku kollu ħalla profitt u li l-prezz tal-bejgħ medju ponderat kien ogħla mill-ispiża tal-produzzjoni. Għaldaqstant, il-valur normali kien ikkalkulat bħala medju ponderat tal-prezzijiet tal-bejgħ domestiku kollu matul il-perjodu tal-investigazzjoni ta' rieżami.

               3.1.3.   Il-prezz tal-esportazzjoni

                     (42)

                     Il-Kummissjoni ma rċeviet l-ebda tweġiba għall-kwestjonarju mill-produtturi esportaturi fir-RPĊ. Bħala konsegwenza tan-nuqqas ta' kooperazzjoni, f'konformità mal-Artikolu 18(1) tar-Regolament bażiku, il-Kummissjoni għarrfet lill-produtturi esportaturi fir-RPĊ u lill-awtoritajiet tar-RPĊ li jekk ma jkunx hemm biżżejjed kooperazzjoni min-naħa tal-produtturi esportaturi, il-Kummissjoni tista' tibbaża s-sejbiet tagħha fuq il-fatti disponibbli. Il-Kummissjoni enfasizzat ukoll li sejba bbażata fuq il-fatti disponibbli tista' tkun inqas vantaġġjuża għall-partijiet ikkonċernati. Ma waslet l-ebda reazzjoni. Għalhekk il-Kummissjoni stabbiliet il-prezz tal-esportazzjoni fuq il-bażi tal-istatistika dwar l-importazzjonijiet tal-Eurostat (“COMEXT”).

                     (43)

                     Kif indikat fil-premessa(37), ma hemm ebda bażi ċara biex jiġi stabbilit liema tipi ta' prodott huma kklassifikati fil-ħames kodiċijiet TARIC koperti mill-investigazzjoni. Għalhekk, il-prezz tal-esportazzjoni medju ponderat wieħed ġie stabbilit għar-radjaturi tal-aluminju kollha importati mir-RPĊ.

               3.1.4.   Tqabbil

                     (44)

                     Il-Kummissjoni qabblet il-valur normali u l-prezz tal-esportazzjoni fuq bażi ta' kif joħroġ mill-fabbrika.

                     (45)

                     Fejn iġġustifikat mill-ħtieġa li jiġi żgurat paragun ġust, il-Kummissjoni aġġustat il-valur normali u l-prezz tal-esportazzjoni għal differenzi li jaffettwaw il-prezzijiet u l-komparabbiltà tal-prezzijiet skont l-Artikolu 2(10) tar-Regolament bażiku. Sar aġġustament 'il fuq f'firxa ta' 4 % - 6 % għall-valur normali għall-kostijiet tal-VAT mhux rimborżabbli, u sar aġġustament 'l isfel ta' 4 % - 6 % għall-prezz ta' esportazzjoni għal kostijiet ta' assigurazzjoni u nol.

               3.1.5.   Il-marġini tad-dumping

                     (46)

                     Il-Kummissjoni qabblet il-valur normali medju peżat tal-prodott simili mal-prezz medju peżat tal-prezzijiet tal-esportazzjonijiet kollha lejn l-Unjoni, f'konformità mal-Artikoli 2(11) u (12) tar-Regolament bażiku.

                     (47)

                     Fuq din il-bażi, il-Kummissjoni sabet marġni ta' dumping, muri bħala perċentwal tal-prezz CIF fil-fruntiera tal-Unjoni bid-dazju mhux imħallas f'livell ta' aktar minn 15 %.

               3.2.   Żvilupp tal-importazzjonijiet jekk jiġu revokati l-miżuri

                     (48)

                     Wara li rriżulta dumping matul il-perjodu ta' investigazzjoni tar-rieżami, il-Kummissjoni analizzat il-probabbiltà ta' kontinwazzjoni ta' dumping jekk il-miżuri jiġu revokati. Ġew analizzati l-elementi li ġejjin: Kapaċità żejda fir-RPĊ u attrattività tas-suq tal-Unjoni

                     (49)

                     Bħala konsegwenza tan-nuqqas ta' kooperazzjoni tal-produtturi esportaturi mir-RPĊ, il-valutazzjoni tal-probabbiltà ta' kontinwazzjoni ta' dumping sabiex jiġi vvalutat l-iżvilupp tal-importazzjonijiet f'każ li l-miżuri jiġu rrevokati, kienet ibbażata fuq l-informazzjoni disponibbli għall-Kummissjoni, jiġifieri, l-informazzjoni pprovduta fit-talba għar-rieżami u informazzjoni minn sorsi indipendenti disponibbli oħra, bħalma huma l-istatistiċi uffiċjali tal-importazzjoni u informazzjoni miksuba mingħand partijiet interessati matul l-investigazzjoni. L-informazzjoni pprovduta fit-talba kienet inkludiet stħarriġ li sar minn konsulent tan-negozju tal-kumpaniji Ċiniżi u Rapport (5) intitolat “Il-kapaċità żejda fiċ-Ċina” ippubblikat mill-Kamra tal-Kummerċ tal-Unjoni Ewropea fiċ-Ċina. L-informazzjoni pprovduta mill-applikant f'dan ir-rigward ma ġietx ikkontestata mill-partijiet interessati. Il-Kummissjoni ma sabet l-ebda evidenza li tikkontradixxi din l-informazzjoni.

               3.2.1.   Kapaċità żejda fir-RPĊ

                     (50)

                     L-istħarriġ analizza d-daqs tal-kapaċità ta' riżerva Ċiniża għal radjaturi tal-aluminju taħt żewġ xenarji. Skont liema wieħed miż-żewġ xenarji jiġi adottat, il-kapaċità ta' riżerva tammonta għal 27,5 miljun element jew 112,5 miljun element. Irrispettivament minn liema xenarju huwa adottat, il-kapaċità żejda għal radjaturi tal-aluminju huwa sinifikanti, b'mod li jirrapreżenta madwar 94 % jew madwar 386 % tal-konsum totali tal-Unjoni (ara l-premessa (62)).

                     (51)

                     Ir-Rapport ippubblikat minn tal-Kamra tal-Kummerċ tal-Unjoni Ewropea fiċ-Ċina analizza l-kapaċità żejda fl-industrija tal-aluminju Ċiniża b'mod ġenerali. Skont dan ir-rapport, il-kapaċità żejda rdoppjat minn madwar 5 miljun tunnellata għal kważi 10 miljun tunnellata bejn l-2008 u l-2015. Għalhekk huwa ċar li l-produtturi Ċiniżi ta' radjaturi tal-aluminju jkollhom il-possibbiltà li jakkwistaw kwantitajiet addizzjonali ta' aluminju li kieku kellhom iżidu l-produzzjoni tagħhom.

                     (52)

                     La l-istħarriġ u lanqas l-investigazzjoni ma żvelaw l-ebda element li jista' jindika kwalunkwe żieda sinifikanti fid-domanda domestika fiċ-Ċina fil-futur qrib. L-istess jgħodd għall-esportazzjonijiet Ċiniżi lejn pajjiżi terzi oħra, peress li mhemm l-ebda informazzjoni disponibbli li tindika kwalunkwe żieda sinifikanti fid-domanda għar-radjaturi tal-aluminju madwar id-dinja.

                     (53)

                     Għalhekk, fin-nuqqas ta' kwalunkwe informazzjoni oħra, huwa meqjus li la d-domanda domestika u lanqas d-domanda dinjija mhuma se jkunu jistgħu jassorbu l-kapaċità ta' riżerva sinifikanti disponibbli fir-RPĊ.

               3.2.2.   Attrattività tas-suq tal-Unjoni

                     (54)

                     Sabiex jiġi stabbilit l-iżvilupp possibbli tal-importazzjonijiet f'każ li l-miżuri jiġu revokati, il-Kummissjoni qieset l-attrattività tas-suq tal-Unjoni f'dak li għandu x'jaqsam mal-prezzijiet.

                     (55)

                     Il-Kummissjoni analizzat data tal-esportazzjoni mir-RPĊ lejn pajjiżi terzi fil-livell ta' tmien ċifri matul il-perjodu tal-investigazzjoni ta' rieżami. Madankollu, dawn il-prezzijiet tal-esportazzjoni ma kinux meqjusa li jirrappreżentaw b'mod preċiż il-prezzijiet tar-radjaturi tal-aluminju billi l-klassifikazzjonijiet f'dak il-livell inkludew firxa wiesgħa ta' prodotti apparti l-prodott ikkonċernat, b'mod li jinqabeż bi kbir (mill-inqas 100 darba) il-volum tal-importazzjonijiet ta' radjaturi tal-aluminju. Għalhekk, l-istatistiċi tal-esportazzjoni Ċiniża ma jipprovdux evidenza konklużiva fir-rigward tal-prezzijiet tal-esportazzjoni Ċiniżi fuq swieq oħra.

                     (56)

                     Fin-nuqqas ta' data konklużiva dwar il-prezzijiet lejn pajjiżi terzi minħabba n-nuqqas ta' kooperazzjoni mill-produtturi esportaturi Ċiniżi, f'konformità mal-Artikolu 18(1) tar-Regolament bażiku, il-Kummissjoni bbażat is-sejbiet tagħha fuq l-informazzjoni fit-talba għal rieżami.

                     (57)

                     Minħabba l-kapaċità żejda sostanzjali ta' produtturi esportaturi Ċiniżi u s-saturazzjoni ta' ċerti swieq eżistenti, il-produtturi esportaturi Ċiniżi x'aktarx jidderiġu l-kapaċità żejda sostanzjali tagħhom lis-suq tal-Unjoni, jekk jiġu revokati l-miżuri anti-dumping. Barra minn hekk, ir-rapport “Il-kapaċità żejda fiċ-Ċina” enfasizza ulterjorment li l-politika tal-gvern Ċiniż tinkoraġġixxi l-esportazzjonijiet billi tipprovdi appoġġ finanzjarju u benefiċċji tat-taxxa, iżżid l-attrattività tas-swieq tal-esportazzjoni bħas-suq tal-Unjoni.

                     (58)

                     Il-volumi tal-esportazzjoni sinifikanti u s-sehem mis-suq mir-RPĊ matul il-perjodu tal-investigazzjoni oriġinali u l-issuktar tal-esportazzjoni tar-radjaturi tal-aluminju mir-RPĊ lejn is-suq tal-Unjoni f'volumi mnaqqsa iżda xorta waħda sinifikanti, jippermettu lill-Kummissjoni tikkonkludi li s-suq tal-Unjoni huwa attraenti għall-produtturi tar-radjaturi tal-aluminju fir-RPĊ. Saħansitra, il-prezzijiet ta' esportazzjoni Ċiniżi jkomplu jkunu oġġett ta' dumping (ara l-premessa (47)) u waqqgħu b'mod sinifikanti l-prezzijiet tal-industrija tal-Unjoni (ara l-premessa (76)). Meta wieħed iqis il-kapaċitajiet żejda kbira fir-RPĊ u l-livell baxx tal-prezzijiet Ċiniżi, hemm probabbiltà kbira li l-importazzjonijiet jiżdiedu b'mod sinifikanti jekk il-miżuri anti-dumping jiġu revokati.

               3.2.3.   Konklużjoni dwar il-probabbiltà ta' kontinwazzjoni ta' dumping

                     (59)

                     Abbażi ta' dan ta' hawn fuq, partikolarment minħabba l-marġni ta' dumping stabbilit fil-PIR, il-kapaċità żejda sinifikanti disponibbli fiċ-Ċina, u l-attrattività stabbilità tas-suq tal-Unjoni, il-Kummissjoni tistenna li t-tneħħija tal-miżuri x'aktarx tirriżulta f'kontinwazzjoni ta' dumping, u li l-esportazzjonijiet oġġett ta' dumping se jidħlu fis-suq tal-Unjoni fi kwantitajiet sinifikanti. Għalhekk huwa meqjus li hemm probabbiltà ta' kontinwazzjoni ta' dumping jekk il-miżuri anti-dumping attwali jitħallew jiskadu.

               4.   PROBABBILTÀ TA' RIKORRENZA TAD-DANNU
         4.1.   Definizzjoni tal-industrija tal-Unjoni u tal-produzzjoni tal-Unjoni

                     (60)

                     Matul il-perjodu tal-investigazzjoni tar-rieżami, il-prodott simili kien prodott minn sitt produtturi fl-Unjoni. Huma jikkostitwixxu l-“industrija tal-Unjoni” fis-sens tal-Artikolu 4(1) tar-Regolament bażiku.

               4.2.   Rimarki preliminari

                     (61)

                     Id-dannu ġie stmat fuq il-bażi tat-tendenzi fir-rigward tal-produzzjoni, il-kapaċità tal-produzzjoni, l-użu tal-kapaċità, il-bejgħ, is-sehem mis-suq, l-impjiegi, il-produttività u t-tkabbir miġbur fuq il-livell tal-industrija totali tal-Unjoni u tendenzi li jikkonċernaw il-prezzijiet, il-profittabbiltà, il-likwidità, l-abbiltà li jżidu l-kapital u investimenti, stokks, redditu fuq l-investiment u pagi miġburin fil-livell tal-produtturi tal-Unjoni fil-kampjun.

               4.3.   Konsum tal-Unjoni

                     (62)

                     Il-Kummissjoni stabbilixxiet il-konsum tal-Unjoni billi għaddet flimkien:

                                 (a)

                                 il-bejgħ ivverifikat fl-Unjoni tal-erba' produtturi esportaturi tal-Unjoni fil-kampjun;

                                 (b)

                                 il-bejgħ fl-Unjoni tal-produtturi fl-Unjoni li kkooperaw li ma kinux inklużi fil-kampjun, li nkiseb mit-talba għar-rieżami u data mogħtija mill-AIRAL; kif ukoll

                                 (c)

                                 importazzjonijiet kif irrappurtati mill-Eurostat.

                     (63)

                     Il-konsum tar-radjaturi tal-aluminju fl-Unjoni żviluppa kif ġej:

                        Tabella 1

                        Il-konsum tal-Unjoni

                                 2014

                                 2015

                                 2016

                                 PIR

                                 Konsum total tal-Unjoni (elementi)

                                 24 042 569

                                 25 768 567

                                 27 283 660

                                 27 960 430

                                    Indiċi (2014 = 100)

                                    100

                                    107

                                    113

                                    116

                                    Sors: Eurostat, AIRAL u tweġibiet għall-kwestjonarju.

                     (64)

                     Il-konsum tal-Unjoni żdied gradwalment b 16 % fil-perjodu kkunsidrat. Analiżi sena b'sena turi din iż-żieda gradwali matul il-perjodu, aktar rapida bejn l-2014 u l-2015 u mbagħad tillivella ruħha bejn l-2016 u t-tmiem tal-PIR.

               4.4.   Importazzjonijiet mir-RPĊ

         4.4.1.   Volum u s-sehem mis-suq tal-importazzjonijiet mir-RPĊ

                     (65)

                     Il-Kummissjoni stabbilixxiet il-volum ta' importazzjonijiet ta' radjaturi tal-aluminju mir-RPĊ fl-Unjoni fuq il-bażi ta' data tal-Eurostat u l-ishma tas-suq tal-importazzjonijiet billi qabblet dawn il-volumi tal-importazzjonijiet mal-konsum tal-Unjoni kif muri fit-tabella 1.

                     (66)

                     L-importazzjonijiet ta' radjaturi tal-aluminju mir-RPĊ lejn l-Unjoni żviluppaw kif ġej:

                        Tabella 2

                        Il-kwantitajiet tal-importazzjoni u l-ishma mis-suq

                                 2014

                                 2015

                                 2016

                                 2017

                                 Il-volum tal-importazzjonijiet mir-RPĊ (elementi)

                                 1 652 979

                                 456 581

                                 983 268

                                 746 354

                                    Indiċi (2014 = 100)

                                    100

                                    28

                                    59

                                    45

                                 Sehem mis-suq tal-importazzjonijiet mir-RPĊ (%)

                                 7

                                 2

                                 4

                                 3

                                    Sors: Eurostat.

                     (67)

                     L-importazzjonijiet mir-RPĊ kienu fil-quċċata fl-2014, bi tnaqqis qawwi fl-2015 u mbagħad b'irkupru fl-2016, u reġgħu niżlu fil-PIR. Minħabba ż-żieda fil-konsum tal-Unjoni fl-istess ħin, is-sehem mis-suq tal-importazzjonijiet mir-RPĊ naqas minn quċċata ta' 7 % biex laħaq punt baxx ta' 3 % fi tmiem il-PIR.

                     (68)

                     Madankollu huwa rilevanti għall-analiżi tad-dannu li jiġi nnutat li l-importazzjonijiet mir-RPĊ komplew jidħlu fl-Unjoni, b'dazju mħallas, matul il-perjodu kkunsidrat.

               4.4.2.   Prezzijiet tal-importazzjonijiet mir-RPĊ

                     (69)

                     Il-Kummissjoni użat il-prezzijiet tal-importazzjonijiet mir-RPĊ irrappurtati mill-Eurostat.

                     (70)

                     Il-prezzijiet medji tal-importazzjonijiet mir-RPĊ lejn l-Unjoni żviluppaw kif ġej:

                        Tabella 3

                        Prezzijiet tal-importazzjoni mir-RPĊ

                                 2014

                                 2015

                                 2016

                                 PIR

                                 Prezzijiet tal-importazzjoni mir-RPĊ
                                 (f'EUR għal kull element)

                                 2,47

                                 3,29

                                 3,28

                                 3,37

                                    Indiċi (2014 = 100)

                                    100

                                    133

                                    133

                                    136

                                    Sors: Eurostat

                     (71)

                     Il-prezzijiet tal-importazzjonijiet mir-RPĊ żdiedu b'36 % matul il-perjodu kkunsidrat bl-akbar żieda isseħħ bejn l-2014 u l-2015.

                     (72)

                     Minkejja ż-żieda fil-prezzijiet ta' unità tal-importazzjonijiet mir-RPĊ matul il-perjodu kkunsidrat, il-prezz medju tal-importazzjoni għal kull unità mir-RPĊ kien ferm aktar baxx kemm mill-medja tal-prezz tal-bejgħ għal kull unità u mill-kost medju tal-produzzjoni għal kull unità tal-industrija tal-Unjoni kif irrappurtat fit-tabella 7. Dan irriżulta fi pressjoni b'saħħitha fuq il-prezz fir-rigward tal-prezzijiet tal-bejgħ tal-Unjoni.

               4.4.3.   It-twaqqigħ tal-prezz

                     (73)

                     Il-Kummissjoni stabbilixxiet it-twaqqigħ tal-prezz matul il-perjodu tal-investigazzjoni tar-rieżami billi qabblet:

                                 (a)

                                 il-prezzijiet tal-bejgħ medji ponderati tal-produtturi tal-Unjoni fil-kampjun li ġew iddebitati lill-konsumaturi mhux relatati fis-suq tal-Unjoni, aġġustati għal livell tal-prezz mill-fabbrika; kif ukoll

                                 (b)

                                 id-data mill-Eurostat għall-importazzjonijiet tar-radjaturi tal-aluminju mir-RPĊ fuq livell CIF, aġġustati għal prezz tal-iżbark, inkluż ammont ta' dazju anti-dumping.

                     (74)

                     Ir-riżultat tat-tqabbil kien espress bħala perċentwal tal-prezz medju tal-industrija tal-Unjoni fil-kampjun matul il-perjodu tal-investigazzjoni tar-rieżami.

                     (75)

                     Għal importazzjonijiet mir-RPĊ, it-tqabbil wera marġni ta' twaqqigħ tal-prezz medju ponderat ta' 19,3 % fis-suq tal-Unjoni matul il-perjodu tal-investigazzjoni tar-rieżami.

               4.5.   Sitwazzjoni ekonomika tal-industrija tal-Unjoni

         4.5.1.   Kummenti ġenerali

                     (76)

                     F'konformità mal-Artikolu 3(4) tar-Regolament bażiku, il-Kummissjoni eżaminat l-effett tal-importazzjonijiet suġġett ta' dumping fuq l-industrija tal-Unjoni billi evalwat l-indikaturi ekonomiċi kollha li kellhom effett fuq l-istat tal-industrija tal-Unjoni matul il-perjodu kkunsidrat.

                     (77)

                     Kif imsemmi fil-premessa (12), intuża t-teħid ta' kampjuni sabiex jiġi stabbilit id-dannu li setgħet sofriet l-industrija tal-Unjoni.

                     (78)

                     Biex tiddetermina d-dannu, il-Kummissjoni għamlet distinzjoni bejn l-indikaturi tad-dannu makroekonomiċi u dawk mikroekonomiċi.

                     (79)

                     Il-Kummissjoni evalwat l-indikaturi makroekonomiċi abbażi ta' data fit-talba għal rieżami, data sottomessa mill-AIRAL u fit-tweġibiet ivverifikati għall-kwestjonarju tal-produtturi tal-Unjoni fil-kampjun. Id-data kienet tirrigwarda l-produtturi kollha tal-Unjoni.

                     (80)

                     Il-Kummissjoni evalwat l-indikaturi mikroekonomiċi abbażi tad-data inkluża fit-tweġibiet għall-kwestjonarju mill-produtturi tal-Unjoni fil-kampjun.

                     (81)

                     Iż-żewġ settijiet ta' data nstabu li kienu rappreżentattivi tas-sitwazzjoni ekonomika tal-industrija tal-Unjoni.

                     (82)

                     L-indikaturi makroekonomiċi huma: il-produzzjoni, il-kapaċità ta' produzzjoni, l-użu tal-kapaċità, il-volum ta' bejgħ, is-sehem mis-suq, it-tkabbir, l-impjiegi u l-produttività.

                     (83)

                     L-indikaturi mikroekonomiċi huma: il-prezzijiet medji tal-bejgħ, il-kost ta' unità, il-kostijiet tal-manodopera, l-inventarji, il-profittabbiltà, il-flussi tal-flus, l-investimenti, ir-redditu fuq l-investimenti u l-kapaċità ta' ġenerazzjoni tal-kapital.

               4.5.2.   Indikaturi makroekonomiċi

         4.5.2.1.   Il-produzzjoni, il-kapaċità ta' produzzjoni u l-użu tal-kapaċità

                     (84)

                     Il-produzzjoni totali tal-Unjoni, il-kapaċità produttiva u l-użu tal-kapaċità żviluppaw kif ġej matul il-perjodu kkunsidrat:

                        Tabella 4

                        Il-produzzjoni, il-kapaċità produttiva u l-użu tal-kapaċità tal-produtturi tal-Unjoni

                                 2014

                                 2015

                                 2016

                                 PIR

                                 Il-volum tal-produzzjoni (elementi)

                                 46 693 417

                                 42 280 155

                                 41 857 954

                                 41 449 917

                                    Indiċi (2014 = 100)

                                    100

                                    91

                                    90

                                    89

                                 Il-kapaċità tal-produzzjoni (elementi)

                                 93 110 159

                                 93 279 192

                                 84 940 419

                                 82 263 333

                                    Indiċi (2014 = 100)

                                    100

                                    100

                                    91

                                    88

                                 Użu tal-kapaċità (%)

                                 50

                                 45

                                 49

                                 50

                                    Indiċi (2014 = 100)

                                    100

                                    90

                                    98

                                    100

                                    Sors: Eurostat, AIRAL u tweġibiet għall-kwestjonarju.

                     (85)

                     Il-volum tal-produzzjoni tal-industrija tal-Unjoni naqas b'11 % matul il-perjodu kkunsidrat. Analiżi sena b'sena turi li l-ewwel naqas b'9 % fl-2015 u mbagħad baqa' pjuttost stabbli bejn l-2015 u tmiem il-PIR.

                     (86)

                     Il-kapaċità tal-produzzjoni tal-industrija tal-Unjoni naqset b'12 % matul il-perjodu kkunsidrat, li juri li l-industrija tal-Unjoni kienet kapaċi tnaqqas il-kapaċità biex tittratta t-tnaqqis fil-produzzjoni matul il-perjodu.

                     (87)

                     L-użu tal-kapaċità baqa' baxx matul il-perjodu kkunsidrat, iżda wara tnaqqis fl-2015 seta' jirritorna għal-livelli tal-2014 sa tmiem il-PIR.

               4.5.2.2.   Volum ta' bejgħ u sehem mis-suq

                     (88)

                     Il-volum ta' bejgħ u s-sehem mis-suq tal-industrija tal-Unjoni żviluppaw hekk matul il-perjodu kkunsidrat:

                        Tabella 5

                        Volum ta' bejgħ u sehem mis-suq tal-produtturi tal-Unjoni

                                 2014

                                 2015

                                 2016

                                 PIR

                                 Volum ta' bejgħ fl-Unjoni (elementi)

                                 21 445 218

                                 25 083 295

                                 25 938 789

                                 26 681 081

                                    Indiċi (2014 = 100)

                                    100

                                    117

                                    121

                                    124

                                 Sehem mis-suq (%)

                                 89

                                 97

                                 95

                                 95

                                    Indiċi (2014 = 100)

                                    100

                                    109

                                    107

                                    107

                                    Sors: Eurostat, AIRAL u tweġibiet għall-kwestjonarju.

                     (89)

                     Il-volum ta' bejgħ tal-industrija tal-Unjoni fis-suq tal-Unjoni żdied matul il-perjodu kkunsidrat b'madwar 24 % jew b'eċċess ta' tkabbir fil-konsum fis-suq tal-Unjoni matul l-istess perjodu.

                     (90)

                     Is-sehem mis-suq tal-industrija tal-Unjoni żdied minn 89 % għal 95 % matul il-perjodu kkunsidrat, wara ż-żieda fil-konsum tal-Unjoni u t-tnaqqis fl-importazzjonijiet wara l-2014.

               4.5.2.3.   Tkabbir

                     (91)

                     Il-konsum tal-Unjoni żdied b'16 % matul il-perjodu kkunsidrat, filwaqt li l-volum tal-bejgħ tal-industrija tal-Unjoni żdied b'24 % li żied is-sehem mis-suq tal-industrija tal-Unjoni, filwaqt li xorta juri spazju fis-suq għal importazzjonijiet mir-RPĊ u bnadi oħra.

               4.5.2.4.   Impjiegi u produttività

                     (92)

                     L-impjiegi u l-produttività tal-industrija tal-Unjoni żviluppaw matul il-perjodu kkunsidrat kif ġej:

                        Tabella 6

                        L-impjiegi u l-produttività tal-produtturi tal-Unjoni

                                 2014

                                 2015

                                 2016

                                 PIR

                                 Għadd ta' impjegati

                                 1 387

                                 1 306

                                 1 313

                                 1 323

                                    Indiċi (2014 = 100)

                                    100

                                    94

                                    95

                                    95

                                 Produttività (elementi/impjegat)

                                 34 676

                                 32 365

                                 31 869

                                 31 379

                                    Indiċi (2014 = 100)

                                    100

                                    93

                                    92

                                    90

                                    Sors: Eurostat, AIRAL u tweġibiet għall-kwestjonarju.

                     (93)

                     Minħabba tnaqqis fil-produzzjoni, l-impjiegi tal-industrija tal-Unjoni naqsu wkoll b'5 % matul il-perjodu kkunsidrat.

                     (94)

                     Minħabba t-tnaqqis fil-produzzjoni madankollu matul l-istess perjodu, il-produttività tal-industrija tal-Unjoni naqset matul il-perjodu, f'konformità mat-tnaqqis fil-produzzjoni.

               4.5.3.   Indikaturi mikroekonomiċi

         4.5.3.1.   Prezzijiet u fatturi li jaffettwaw il-prezzijiet

                     (95)

                     Il-prezzijiet medji tal-bejgħ ta' unità tal-produtturi tal-Unjoni fil-kampjun lill-klijenti mhux relatati fl-Unjoni żviluppaw kif ġej matul il-perjodu kkunsidrat:

                        Tabella 7

                        Prezzijiet tal-bejgħ medji fl-Unjoni u l-kost għal kull unità

                                 2014

                                 2015

                                 2016

                                 PIR

                                 Prezz medju tal-bejgħ ta' unità fl-Unjoni (EUR/element)

                                 5,7

                                 5,7

                                 5,7

                                 5,7

                                    Indiċi (2014 = 100)

                                    100

                                    100

                                    100

                                    100

                                 Il-kost unitarju tal-produzzjoni (EUR/element)

                                 5,2

                                 5,5

                                 5,4

                                 5,2

                                    Indiċi (2014 = 100)

                                    100

                                    106

                                    103

                                    101

                                    Sors: It-tweġibiet għall-kwestjonarju.

                     (96)

                     Il-prezz medju tal-bejgħ ta' unità tal-industrija tal-Unjoni lil klijenti mhux relatati tal-Unjoni baqa' stabbli matul il-perjodu kkunsidrat, f'livell ta' EUR 5,7 għal kull element.

                     (97)

                     Il-kost medju tal-produzzjoni tal-industrija tal-Unjoni żdied ftit b' 1 % matul il-perjodu kkunsidrat, li jogħla b' 6 % fl-2015, qabel ma naqas b 5 % bejn l-2015 u tmiem il-PIR.

               4.5.3.2.   Kostijiet għall-manodopera

                     (98)

                     Il-kostijiet għall-manodopera medji tal-produtturi tal-Unjoni fil-kampjun żviluppaw kif ġej matul il-perjodu taħt kunsiderazzjoni:

                        Tabella 8

                        Kostijiet għall-manodopera medji għal kull impjegat

                                 2014

                                 2015

                                 2016

                                 PIR

                                 Kostijiet għall-manodopera medji għal kull impjegat (EUR/impjegat)

                                 32 242

                                 32 604

                                 32 880

                                 32 086

                                    Indiċi (2014 = 100)

                                    100

                                    101

                                    102

                                    100

                                    Sors: It-tweġibiet għall-kwestjonarju

                     (99)

                     Il-kostijiet lavorattivi medji għal kull impjegat tal-industrija tal-Unjoni żdiedu bi ftit tul il-perjodu kkunsidrat.

               4.5.3.3.   Stokks

                     (100)

                     Il-livelli tal-istokks tal-produtturi tal-Unjoni fil-kampjun żviluppaw kif ġej matul il-perjodu kkunsidrat:

                        Tabella 9

                        Stokks

                                 2014

                                 2015

                                 2016

                                 PIR

                                 Stokkijiet tal-għeluq (elementi)

                                 4 379 462

                                 3 735 054

                                 4 234 495

                                 3 613 428

                                    Indiċi (2014 = 100)

                                    100

                                    85

                                    97

                                    83

                                 Stokkijiet tal-għeluq bħala perċentwali tal-produzzjoni (%)

                                 12,6

                                 12,2

                                 14,2

                                 12,1

                                    Indiċi (2014 = 100)

                                    100

                                    98

                                    113

                                    96

                                    Sors: It-tweġibiet għall-kwestjonarju.

                     (101)

                     Il-livell ta' stokkijiet tal-għeluq tal-industrija tal-Unjoni naqas bi 17 % matul il-perjodu kkunsidrat. Matul il-perjodu ta' analiżi, il-livell tal-istokkijiet kien jirrappreżenta bejn 12 u 14 % tal-produzzjoni tagħhom.

               4.5.3.4.   Profittabilità, fluss tal-flus, investimenti, redditu fuq l-investimenti u kapaċità li jiġi ġġenerat il-kapital

                     (102)

                     Il-Kummissjoni stabbiliet il-profittabbiltà tal-industrija tal-Unjoni billi l-profitt nett qabel it-taxxa tal-bejgħ tal-prodott simili lil konsumaturi mhux relatati fl-Unjoni ġie espress bħala perċentwal tal-fatturat ta' dak il-bejgħ.

                     (103)

                     Il-profittabbiltà, il-fluss tal-flus, l-investimenti u r-redditu fuq l-investimenti tal-produtturi tal-Unjoni fil-kampjun żviluppaw kif ġej matul il-perjodu kkunsidrat:

                        Tabella 10

                        Profittabbiltà, fluss tal-flus, investimenti u redditu fuq l-investimenti

                                 2014

                                 2015

                                 2016

                                 PIR

                                 Profittabbiltà tal-bejgħ tal-UE lil konsumaturi mhux relatati (% tal- fatturat mill-bejgħ)

                                 5,4

                                 3,1

                                 4,4

                                 6,8

                                    Indiċi (2014 = 100)

                                    100

                                    58

                                    81

                                    125

                                 Fluss tal-flus (miljuni ta' EUR)

                                 10

                                 14

                                 12

                                 24

                                    Indiċi (2014 = 100)

                                    100

                                    140

                                    120

                                    240

                                 Investimenti (miljuni ta' EUR)

                                 14

                                 16

                                 25

                                 8

                                    Indiċi (2014 = 100)

                                    100

                                    114

                                    179

                                    57

                                 Redditu fuq l-investimenti (%)

                                 49

                                 5

                                 12

                                 32

                                    Indiċi (2014 = 100)

                                    100

                                    11

                                    24

                                    65

                                    Sors: It-tweġibiet għall-kwestjonarju.

                     (104)

                     Il-profittabbiltà tal-industrija tal-Unjoni naqset bejn l-2014 u l-2016, iżda mbagħad irkuprat fil-PIR.

                     (105)

                     Il-fluss tal-flus nett huwa l-kapaċità tal-industrija tal-Unjoni li tiffinanzja waħidha l-attivitajiet tagħha. Il-fluss tal-flus nett żdied b' 143 % bejn l-2014 u tmiem il-PIR.

                     (106)

                     Matul il-perjodu kkunsidrat, l-investimenti annwali fil-prodott simili li għamlet l-industrija tal-Unjoni naqsu b' 43 %, minħabba t-tnaqqis fil-produzzjoni.

                     (107)

                     Ir-redditu fuq l-investiment huwa l-profitt bħala perċentwal tal-valur kontabilistiku nett tal-investimenti. Ir-redditu fuq l-investiment tal-industrija tal-Unjoni naqas matul il-perjodu kkunsidrat minn 49 % għal 32 % mingħajr xejra konsistenti minn sena għal sena.

               4.5.4.   Konklużjoni dwar is-sitwazzjoni tal-industrija tal-Unjoni

                     (108)

                     L-investigazzjoni uriet li l-biċċa l-kbira mill-indikaturi ta' dannu żviluppaw b'mod pożittiv u li s-sitwazzjoni ekonomika u finanzjarja tal-industrija tal-Unjoni tjiebet matul il-perjodu kkunsidrat.

                     (109)

                     L-industrija tal-Unjoni kienet kapaċi żżid is-sehem tagħha fis-suq b'miżuri fis-seħħ u kienet kapaċi tirkupra il-fluss tal-flus u r-redditu fuq l-investimenti.

                     (110)

                     Il-kapaċità ta' profitt tal-industrija tal-Unjoni żdiedet matul il-perjodu kkunsidrat għal biss 0,6 % taħt il-profitt fil-mira fl-investigazzjoni oriġinali. Għandu jiġi nnutat li l-profitt fil-mira kien stabbilit f'sena meta s-sehem mis-suq Ċiniż kien 13 %, u issa huwa 3 %.

                     (111)

                     Madankollu, l-industrija tal-Unjoni naqqset il-produzzjoni, l-impjiegi u l-investimenti u kompliet topera b'kapaċità ta' utilizzazzjoni baxxa.

                     (112)

                     Minkejja din it-tendenza, il-Kummissjoni kkonkludiet li, fuq evalwazzjoni globali tal-fatturi ta' dannu, l-industrija tal-Unjoni tejbet ħafna s-sitwazzjoni finanzjarja tagħha u fil-biċċa l-kbira rkuprat mid-dannu materjali li l-Kummissjoni kkonfermat fl-investigazzjoni oriġinali.

               4.6.   Probabbiltà ta' rikorrenza ta' dannu

                     (113)

                     Skont l-Artikolu 11(2) tar-Regolament bażiku, il-Kummissjoni eżaminat jekk id-dannu materjali mill-importazzjonijiet Ċiniżi jerġax isseħħ, jekk il-miżuri kontra r-RPĊ jitħallew jiskadu. L-investigazzjoni wriet li l-importazzjonijiet mir-RPĊ saru f'livelli ta' prezzijiet oġġett ta' dumping matul l-RIP (il-premessa (46)) u li probabbilment id-dumping kien ikompli jekk il-miżuri jitħallew jiskadu (il-premessa (60)).

                     (114)

                     Sabiex tiġi stabbilità l-probabbiltà ta' rikorrenza tad-dannu jekk il-miżuri kontra r-RPĊ jiġu revokati, il-Kummissjoni analizzat (i) il-kapaċità żejda fir-RPĊ, (ii) l-attrattività tas-suq tal-Unjoni, u (iii) l-impatt tal-importazzjonijiet Ċiniżi fuq is-sitwazzjoni tal-industrija tal-Unjoni jekk il-miżuri jitħallew jiskadu.

               Kapaċità żejda fir-RPĊ

                     (115)

                     Kif spjegat fil-premessi (52) sa (57) hawn fuq, l-Unjoni għadha suq attraenti għar-RPĊ, u hemm kapaċità żejda disponibbli li taqbeż bi kbir il-konsum totali tal-Unjoni matul il-PIR. Barra minn hekk, kif intqal fil-premessa (52) ma kien hemm l-ebda element li jista' jindika xi żieda sinifikanti fid-domanda domestika fir-RPĊ jew fi kwalunkwe suq ta' pajjiż terz ieħor fil-futur qarib. Għalhekk, il-Kummissjoni kkonkludiet li d-domanda domestika fiċ-Ċina jew fi swieq oħra ta' pajjiżi terzi ma setgħux jassorbu l-kapaċità żejda disponibbli li x'aktarx tintuża għal provvista tas-suq tal-Unjoni jekk il-miżuri kellhom jiskadu.

               Attrattività tas-suq tal-Unjoni

                     (116)

                     Minħabba l-ammont ta' importazzjonijiet mir-RPĊ lejn l-Unjoni matul il-perjodu kkunsidrat, minkejja l-miżuri fis-seħħ, is-suq tal-Unjoni huwa kkunsidrat bħala attraenti għall-importazzjonijiet Ċiniżi. Is-sehem mis-suq tal-importazzjonijiet Ċiniżi kien ta' 24 % matul il-perjodu tal-investigazzjoni oriġinali (2010-11), li juri livell possibbli tal-importazzjonijiet mir-RPĊ jekk il-miżuri kellhom jiskadu.

                     (117)

                     L-importazzjonijiet mir-RPĊ li jeskludu d-dazju anti-dumping kienu jwaqqgħu l-prezzijiet tal-bejgħ tal-Unjoni bi 28,3 % fil-PIR. Din hija indikazzjoni ta' kif x'aktarx ikun il-livell tal-prezzijiet tal-importazzjonijiet mill-RPĊ li kieku kellhom jitħassru l-miżuri. Abbażi ta' dan, aktarx li l-pressjoni fuq il-prezzijiet fis-suq tal-Unjoni tiżdied b'mod sinifikattiv jekk titħassar il-miżura u b'hekk twassal lill-industrija tal-Unjoni biex issofri d-dannu materjali mill-ġdid.

                     (118)

                     Fuq din il-bażi, fin-nuqqas ta' miżuri, il-produtturi esportaturi Ċiniżi aktarx li jżidu l-preżenza tagħhom fis-suq tal-Unjoni, kemm f'termini tal-volumi ta' importazzjoni u tal-ishma mis-suq, bi prezzijiet oġġett ta' dumping li jwaqqgħu b'mod sinifikattiv il-prezzijiet tal-bejgħ tal-industrija tal-Unjoni.

               Impatt fuq l-industrija tal-Unjoni

                     (119)

                     Jekk il-miżuri jitħassru, l-industrija tal-Unjoni mhux se tkun kapaċi żżomm il-volum tal-bejgħ u s-sehem mis-suq tagħha kontra importazzjonijiet bi prezz baxx miċ-Ċina. Huwa probabbli ħafna li s-sehem mis-suq Ċiniż se jiżdied b'mod rapidu jekk il-miżuri kellhom jitħallew jiskadu. It-telf ta' volum ta' bejgħ iwassal għal livell saħansitra aktar baxx tar-rata ta' użu u żieda fil-medja tal-kost tal-produzzjoni. Dan iwassal għal deterjorament tas-sitwazzjoni finanzjarja tal-industrija tal-Unjoni u b'mod partikolari tnaqqis fil-profittabilità.

                     (120)

                     L-iskadenza tal-miżuri x'aktarx li jkollha effett negattiv fuq l-industrija tal-Unjoni, speċjalment għal impjiegi. Matul il-perjodu kkunsidrat l-industrija tal-Unjoni diġà naqqset l-impjiegi relatati mal-prodott. L-iskadenza tal-miżuri tista' tikkawża l-għeluq tal-unitajiet tal-produzzjoni kollha.

                     (121)

                     Għalhekk, jista' jiġi konkluż li hemm probabbiltà kbira li l-iskadenza tal-miżuri eżistenti twassal għal rikorrenza tal-ħsara mill-importazzjonijiet Ċiniżi u li l-qagħda diġà fraġli tal-industrija tal-Unjoni x'aktarx li tmur għall-agħar.

               Konklużjoni

                     (122)

                     Ir-revoka tal-miżuri kollha probabbilment tirriżulta f'żieda sinifikanti ta' importazzjonijiet Ċiniżi li huma l-oġġett ta' dumping bi prezzijiet li jwaqqgħu l-prezzijiet tal-industrija tal-Unjoni. Il-Kummissjoni għalhekk ikkonkludiet li hemm probabbiltà kbira ta' rikorrenza ta' dannu f'każ li l-miżuri jiġu mħassra.

               5.   INTERESSI TAL-UNJONI

                     (123)

                     Skont l-Artikolu 21 tar-Regolament bażiku, il-Kummissjoni eżaminat jekk iż-żamma tal-miżuri anti-dumping eżistenti kontra l-RPĊ tmurx kontra l-interessi tal-Unjoni b'mod ġenerali.

                     (124)

                     Il-Kummissjoni bbażat il-determinazzjoni tal-interess tal-Unjoni abbażi ta' evalwazzjoni tal-interessi varji kollha involuti, inklużi dawk tal-industrija, tal-importaturi u tal-utenti tal-Unjoni. Il-partijiet interessati kollha ngħataw l-opportunità li jesprimu l-opinjonijiet tagħhom skont l-Artikolu 21(2) tar-Regolament bażiku.

                     (125)

                     Abbażi ta' dan il-Kummissjoni eżaminat jekk, minkejja l-konklużjonijiet dwar il-probabbiltà ta' kontinwazzjoni tad-dumping u tad-dannu, kinux jeżistu raġunijiet konvinċenti li jwasslu għall-konklużjoni li ma kienx fl-interess tal-Unjoni li jinżammu l-miżuri eżistenti.

               5.1.   Interessi tal-industrija tal-Unjoni

                     (126)

                     Il-miżuri fis-seħħ ippermettew lill-industrija tal-Unjoni li tibda tirkupra mid-dumping tal-imgħoddi, iżda dawn għadhom ma setgħux iżidu l-użu tal-kapaċità u jilħqu l-mira tagħhom ta' marġni ta' profitt.

                     (127)

                     Fl-istess waqt, il-Kummissjoni kkonkludiet ukoll li l-industrija tal-Unjoni aktarx tesperjenza deterjorament tas-sitwazzjoni tagħha jekk il-miżuri kontra r-RPĊ jitħallew jiskadu.

                     (128)

                     Għaldaqstant, il-Kummissjoni kkonkludiet li t-tkomplija tal-miżuri kontra r-RPĊ tkun ta' benefiċċju għall-industrija tal-Unjoni.

               5.2.   Interess tal-importaturi

                     (129)

                     Il-Kummissjoni bagħtet żewġ kwestjonarji liż-żewġ importaturi li kkooperaw. Kif imsemmi hawn fuq, importatur wieħed wieġeb għall-kwestjonarju u ġie spezzjonat. L-ebda importatur ieħor ma ppreżenta ruħu.

                     (130)

                     Wara l-impożizzjoni tad-dazji, l-importatur li kkoopera kien kapaċi jsib sors kompetittiv tal-prodott simili x'imkien ieħor. Filwaqt li dawn ir-radjaturi huma ftit aktar għaljin, huma manifatturati f'postijiet eqreb lejn is-suq tal-Unjoni u għalhekk huma aktar faċilment disponibbli. Dan inaqqas il-kostijiet tal-ħażna tal-importatur u ż-żmien meħtieġ, li min-naħa l-oħra hija apprezzata minn klijenti tal-importatur.

                     (131)

                     Il-Kummissjoni kkonkludiet li ma hemm l-ebda indikazzjoni li ż-żamma tal-miżuri jkollha impatt negattiv fuq l-importaturi li jisboq l-impatt pożittiv tal-miżuri għall-industrija tal-Unjoni.

               5.3.   Interess tal-utenti

                     (132)

                     Kif spjegat hawn fuq, l-ebda utent tal-Unjoni ma ppreżenta ruħu wara l-bidu jew b'xi mod ikkoopera f'din l-investigazzjoni.

                     (133)

                     Ir-radjaturi tal-aluminju huma prodott tal-konsumatur, magħmul permezz ta' estrużjoni jew die-casting. L-utenti ta' radjaturi huma distributuri u organizzazzjonijiet kbar tal-bejgħ bl-imnut li mbagħad ibigħu r-radjaturi biex jitwaħħlu.

                     (134)

                     Dawn l-utenti jkunu f'pożizzjoni li jgħaddu ż-żieda fil-prezzijiet kollha jew kważi kollha li tirriżulta mid-dazju lill-utenti finali, filwaqt li jitfakkar li għal dawn tal-aħħar, l-impatt ta' miżuri bħal dawn mhuwiex sinifikanti.

                     (135)

                     Dawn il-konstatazzjonijiet kienu kkonfermati f'dan ir-rieżami peress li l-investigazzjoni ma tatx xi indikazzjoni li tannulla l-konstatazzjoni oriġinali għall-perjodu wara l-impożizzjoni tal-miżuri fis-seħħ.

                     (136)

                     Barra minn hekk, minkejja li l-miżuri ilhom fis-seħħ mill-2012, l-utenti fl-Unjoni komplew jakkwistaw il-provvisti tagħhom mir-RPĊ u x'imkien ieħor. L-ebda utent ma kkoopera fl-investigazzjoni tar-rieżami.

                     (137)

                     Abbażi ta' dan, u f'konformità mal-konklużjonijiet mill-investigazzjoni oriġinali, il-Kummissjoni kkonkludiet li l-kontinwazzjoni tal-miżuri mhux se jkollha impatt negattiv sinifikattiv fuq l-utenti.

               5.4.   Konklużjoni dwar l-interess tal-Unjoni

                     (138)

                     Abbażi tad-dikjarazzjonijiet magħmula hawn fuq, il-Kummissjoni kkonkludiet li ma kienx hemm raġunijiet serji biex jiġi konkluż li ma kienx fl-interess tal-Unjoni li l-miżuri anti-dumping eżistenti jiġu estiżi fuq l-importazzjonijiet ta' radjaturi tal-aluminju li joriġinaw mir-RPĊ.

               6.   MIŻURI ANTI-DUMPING

                     (139)

                     Il-partijiet interessati kollha kienu infurmati bil-fatti u bil-kunsiderazzjonijiet essenzjali li abbażi tagħhom kien maħsub li jinżammu fis-seħħ il-miżuri anti-dumping. Ingħataw ukoll perjodu li fih setgħu jippreżentaw kummenti wara din il-konstatazzjoni u jitolbu smigħ mal-Kummissjoni u/jew l-Uffiċjal tas-Seduta fil-proċedimenti tal-kummerċ. Ma ġew riċevuti ebda kummenti jew sottomissjonijiet, jew talbiet għal smigħ.

                     (140)

                     Mill-kunsiderazzjonijiet ta' hawn fuq isegwi li l-miżuri anti-dumping applikabbli għall-importazzjonijiet ta' radjaturi tal-aluminju li joriġinaw mir-RPĊ imposti bir-Regolament definittiv, kif emendat bir-Regolament li jemenda, għandhom jinżammu.

                     (141)

                     Ir-rati tad-dazju anti-dumping tal-kumpaniji individwali speċifikati f'dan ir-Regolament japplikaw biss għall-importazzjonijiet tal-prodott ikkonċernat immanifatturat minn dawn il-kumpaniji u għalhekk mill-entitajiet legali speċifiċi msemmija. L-importazzjonijiet tal-prodott ikkonċernat immanifatturat minn kull kumpanija oħra mhux imsemmija speċifikament fil-parti operattiva ta' dan ir-Regolament bl-isem u l-indirizz tagħha, inklużi l-entitajiet relatati ma' dawk imsemmija speċifikament, ma jistgħux jibbenefikaw minn dawn ir-rati u għandhom ikunu suġġetti għar-rata tad-dazju applikabbli għall-“kumpaniji l-oħrajn kollha”.

                     (142)

                     Kull dikjarazzjoni li titlob l-applikazzjoni ta' dawn ir-rati ta' dazju kompensatorju individwali (eż. wara bidla fl-isem tal-entità jew wara t-twaqqif ta' entitajiet ġodda tal-produzzjoni jew tal-bejgħ) għandha tiġi indirizzata lill-Kummissjoni (6) minnufih flimkien mal-informazzjoni kollha rilevanti, b'mod partikolari kwalunkwe tibdil fl-attivitajiet tal-kumpanija marbuta mal-produzzjoni, mal-bejgħ domestiku u esportat assoċjat, pereżempju, ma' dik il-bidla fl-isem jew dik il-bidla fl-entità tal-produzzjoni jew tal-bejgħ. Jekk ikun xieraq, ir-Regolament wara għandu jiġi emendat skont dan bl-aġġornament tal-lista tal-kumpaniji li jkunu qegħdin jibbenefikaw mir-rati tad-dazju individwali.

                     (143)

                     Il-Kumitat stabbilit permezz tal-Artikolu 15(1) tar-Regolament (UE) 2016/1036 ma tax l-opinjoni tiegħu,

               ADOTTAT DAN IR-REGOLAMENT:

            Artikolu 1

               1.   Dazju anti-dumping definittiv huwa għalhekk impost fuq importazzjonijiet ta' radjaturi tal-aluminju u elementi jew partijiet li minnhom huwa magħmul tali radjatur, sew jekk dawn l-elementi huma assemblati fi blokok, għajr radjaturi u elementi u partijiet tagħhom tat-tip tal-elettriku, li bħalissa jaqgħu taħt il-kodiċi NM ex 7615 10 10, ex 7615 10 80, ex 7616 99 10 u ex 7616 99 90 (kodiċijiet TARIC 7615101010, 7615108010, 7616991091, 7616999001 u 7616999091) u li joriġinaw fir-Repubblika tal-Poplu taċ-Ċina.

               2.   Ir-rata tad-dazju anti-dumping definittiv applikabbli għall-prezz nett, ħieles fil-fruntiera tal-Unjoni, qabel id-dazju, għall-prodott deskritt fil-paragrafu 1 u mmanifatturat mill-kumpaniji elenkati hawn taħt għandha tkun kif ġej:

                           Kumpanija

                           Dazju (%)

                           Kodiċi TARIC addizzjonali

                           Zhejiang Flyhigh Metal Products Co., Ltd.

                           12,6

                           B272

                           Metal Group Co. Ltd.

                           56,2

                           B273

                           Sira (Tianjin) Aluminium Products Co. Ltd.

                           14,9

                           B279

                           Sira Group (Tianjin) Heating Radiators Co. Ltd.

                           14,9

                           B280

                           Kumpaniji elenkati fl-Anness I

                           21,2

                           Il-kumpaniji l-oħra kollha

                           61,4

                           B999

               3.   L-applikazzjoni tar-rati individwali tad-dazju speċifikati gћall-kumpaniji msemmija fil-paragrafu 2 gћandha sseћћ bil-kundizzjoni li tkun ippreżentata lill-awtoritajiet doganali tal-Istati Membri fattura kummerċjali valida, li għandha tkun konformi mar-rekwiżiti stabbiliti fl-Anness II. Jekk l-ebda tali fattura ma tiġi ppreżentata, għandu japplika d-dazju applikabbli għall-kumpaniji l-oħrajn kollha.

               4.   Sakemm ma jkunx speċifikat mod ieħor, id-dispożizzjonijiet fis-seħħ dwar id-dazji doganali għandhom japplikaw.

            Artikolu 2
            Meta xi produttur esportatur ġdid fir-Repubblika tal-Poplu taċ-Ċina jipprovdi biżżejjed evidenza lill-Kummissjoni li:

                        (a)

                        ma esportax lejn l-Unjoni l-prodott deskritt fil-paragrafu 1 matul il-perjodu bejn l-1 ta' Lulju 2010 u t-30 ta' Ġunju 2011,

                        (b)

                        mhuwiex relatat mal-ebda esportatur jew produttur fir-Repubblika tal-Poplu taċ-Ċina suġġett għall-miżuri anti-dumping imposti permezz ta' dan ir-Regolament,

                        (c)

                        effettivament esporta l-prodott ikkonċernat lejn l-Unjoni jew daħal f'obbligu kuntrattwali irrevokabbli li jesporta kwantità sinifikanti lejn l-Unjoni wara t-tmiem tal-perjodu tal-investigazzjoni ta' rieżami,

                  il-Kummissjoni tista' temenda l-Anness I billi żżid il-produttur esportatur il-ġdid mal-kumpaniji li kkooperaw li mhumiex inklużi fil-kampjun tal-investigazzjoni oriġinali u li għaldaqstant jkunu soġġetti għad-dazju medju ponderat ta' 21,2 %.

            Artikolu 3
            Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-14 ta' Jannar 2019.

                  Għall-Kummissjoni

                  Il-President

               Jean-Claude JUNCKER

            (1)  ĠU L 176, 30.6.2016, p. 21.

            (2)  ĠU L 310, 9.11.2012, p. 1.

            (3)  ĠU C 48, 15.2.2017, p. 10.

            (4)  ĠU C 377, 9.11.2017, p. 11.

            (5)  Il-kapaċità żejda fiċ-Ċina - Impediment għall-Aġenda ta' Riforma tal-Parti, Roland Berger, Il-Kamra tal-Kummerċ tal-Unjoni Ewropea fiċ-Ċina, 2016

            (6)  European Commission, Directorate-General for Trade, Directorate H, B-1049 Brussels, Belgium.

            ANNESS I

                        Isem Il-Kumpanija

                        Kodiċi TARIC addizzjonali

                        Jinyun Shengda Industry Co., Ltd.

                        B274

                        Ningbo Ephraim Radiator Equipment Co., Ltd.

                        B275

                        Ningbo Everfamily Radiator Co., Ltd.

                        B276

                        Ningbo Ningshing Kinhil Industrial Co., Ltd.

                        B277

                        Ningbo Ninhshing Kinhil International Co., Ltd.

                        B278

                        Yongkang Jinbiao Machine Electric Co., Ltd.

                        B281

                        Yongkang Sanghe Radiator Co., Ltd.

                        B282

                        Zhejiang Aishuibao Piping Systems Co., Ltd.

                        B283

                        Zhejiang Botai Tools Co., Ltd.

                        B284

                        Zhejiang East Industry Co., Ltd.

                        B285

                        Zhejiang Guangying Machinery Co., Ltd.

                        B286

                        Zhejiang Kangfa Industry & Trading Co., Ltd.

                        B287

                        Zhejiang Liwang Industrial and Trading Co., Ltd.

                        B288

                        Zhejiang Ningshuai Industry Co., Ltd.

                        B289

                        Zhejiang Rongrong Industrial Co., Ltd.

                        B290

                        Zhejiang Yuanda Machinery & Electrical Manufacturing Co., Ltd.

                        B291

            ANNESS II
            Fuq il-fattura kummerċjali valida msemmija fl-Artikolu 1(3) għandha tidher dikjarazzjoni ffirmata minn uffiċjal tal-entità li tkun qiegħda toħroġ il-fattura kummerċjali, fil-format li ġej:

                        (1)

                        l-isem u l-funzjoni tal-uffiċjal tal-entità li qed toħroġ il-fattura kummerċjali;

                        (2)

                        id-dikjarazzjoni li ġejja:

                                    “Jiena, hawn taħt iffirmat, niċċertifika li l-(volum) ta' radjaturi tal-aluminju u elementi jew partijiet li minnhom hu magħmul tali radjatur, mibjugħ għall-esportazzjoni lejn l-Unjoni Ewropea kopert minn din il-fattura, kien immanifatturat minn (isem il-kumpannija u s-sede reġistrata) (kodiċi TARIC addizzjonali) fir-Repubblika Popolari taċ-Ċina. Niddikjara li l-informazzjoni mogħtija f'din il-fattura hija sħiħa u korretta.

                                    Data u firma”.


title: Regolament ta' Implimentazzjoni tal-Kummissjoni (UE) 2019/283 tat-18 ta' Frar 2019 li jemenda r-Regolament tal-Kunsill (KE) Nru 314/2004 dwar ċertu miżuri restrittivi fir-rigward taż-Żimbabwe

text:
                  19.2.2019

                  MT

                  Il-Ġurnal Uffiċjali tal-Unjoni Ewropea

                  L 47/36

         REGOLAMENT TA' IMPLIMENTAZZJONI TAL-KUMMISSJONI (UE) 2019/283
         tat-18 ta' Frar 2019
         li jemenda r-Regolament tal-Kunsill (KE) Nru 314/2004 dwar ċertu miżuri restrittivi fir-rigward taż-Żimbabwe
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Ir-Regolament tal-Kunsill (KE) Nru 314/2004 tad-19 ta' Frar 2004 dwar ċertu miżuri restrittivi fir-rigward taż-Żimbabwe (1), u b'mod partikolari l-Artikolu 11(b) tiegħu,
         Billi:

                     (1)

                     Id-Deċiżjoni tal-Kunsill 2011/101/PESK (2) tidentifika l-persuni fiżiċi u ġuridiċi li għalihom għandhom japplikaw ir-restrizzjonijiet kif previst fl-Artikolu 5 ta' dik id-Deċiżjoni.

                     (2)

                     Ir-Regolament (KE) Nru 314/2004 jġib fis-seħħ dik id-Deċiżjoni sa fejn hi meħtieġa azzjoni fil-livell tal-Unjoni. B'mod partikolari, l-Anness III tar-Regolament (KE) Nru 314/2004 jelenka l-persuni u l-entitatjiet koperti mill-iffriżar ta' fondi u riżorsi ekonomiċi skont dak ir-Regolament.

                     (3)

                     Fit-18 ta' Frar 2019, il-Kunsill iddeċieda li jemenda l-entrata għal persuna waħda u li jneħħi l-isem ta' żewġ persuni fl-Anness I tad-Deċiżjoni 2011/101/PESK li għalihom għandhom japplikaw ir-restrizzjonijiet.

                     (4)

                     L-Anness III tar-Regolament (KE) Nru 314/2004 għandu għalhekk jiġi emendat skont dan.

               ADOTTAT DAN IR-REGOLAMENT:

            Artikolu 1
            L-Anness III tar-Regolament (KE) Nru 314/2004 huwa sostitwit bl-Anness f'dan ir-Regolament.

            Artikolu 2
            Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri f'konformità mat-Trattati.
            Magħmul fi Brussell, it-18 ta' Frar 2019.

                  Għall-Kummissjoni,

                  F'isem il-President,

                  Kap tas-Servizz tal-Istrumenti tal-Politika Barranija

            (1)  ĠU L 55, 24.2.2004, p. 1

            (2)  Id-Deċiżjoni tal-Kunsill 2011/101/PESK tal-15 ta' Frar 2011 dwar miżuri restrittivi kontra ż-Żimbabwe (ĠU L 42, 16.2.2011, p. 6).

            ANNESS

                     “ANNESS III

                        Lista ta' persuni u entitajiet imsemmija fl-Artikolu 6

                     I.   Persuni

                                 Isem (u kull psewdonimi)

                                 Informazzjoni ta' identifikazzjoni

                                 Raġunijiet għad-deżinjazzjoni

                                             (1)

                                             Mugabe, Robert Gabriel

                                 Imwieled fil-21.2.1924
                                 Passaport AD001095

                                 Kap tal-Gvern u responsabbli għal attivitajiet li jimminaw serjament id-demokrazija, ir-rispett għad-drittijiet tal-bniedem u l-istat tad-dritt.

                                             (2)

                                             Mugabe, Grace

                                 Imwielda fit-23.7.1965
                                 Passaport AD001159
                                 ID 63-646650Q70

                                 Eks Segretarja ta' ZANU-PF (Zimbabwe African National Union — Patriotic Front) Lega tan-nisa, involuta f'attivitajiet li jimminaw serjament id-demokrazija, ir-rispett għad-drittijiet tal-bniedem u l-istat tad-dritt. Ħadet taħt idejha l-Iron Mask Estate fl-2002; allegatament biex tikseb illegalment profitti kbar mit-tħaffir għad-djamanti.

                                             (5)

                                             Chiwenga, Constantine

                                 Kmandant tal-Forzi ta' Difiża taż-Żimbabwe, Ġeneral (ex-Kmandant tal-Armata, Logutenent Ġeneral), imwieled fil-25.8.1956
                                 Passaport AD000263
                                 ID 63-327568M80

                                 Membru tal-Kmand Operattiv Konġunt u kompliċi fil-formazzjoni jew id-direzzjoni tal-politika ripressiva tal-istat. Uża l-armata għall-akkwisti ta' azjendi agrikoli. Matul l-elezzjonijiet tal-2008 kien moħħ prinċipali tal-vjolenza assoċjata mal-proċess tal-ballottaġġ Presidenzjali.

                                             (6)

                                             Shiri, Perence (magħruf ukoll bħala Bigboy) Samson Chikerema

                                 Marixxall tal-Ajru (Forza tal-Ajru), imwieled fl-1.11.1955. ID 29-098876M18

                                 Uffiċjal militari anzjan u membru tal-Kmand Operattiv Konġunt taż-ZANU-PF u kompliċi fil-formazzjoni jew id-direzzjoni tal-politika oppressiva tal-istat. Involut fi vjolenza politika, inkluż waqt l-elezzjonijiet tal-2008 f'Mashonaland West f'Chiadzwa.

                                             (7)

                                             Sibanda, Phillip Valerio (magħruf ukoll bħala Valentine)

                                 Kmandant tal-Armata Nazzjonali taż-Żimbabwe, Logutenent Ġeneral, imwieled fil-25.8.1956 jew l-24.12.1954
                                 ID 63-357671H26

                                 Figura anzjana tal-armata b'rabtiet mal-Gvern u kompliċi fit-tiswir jew l-attwazzjoni ta' politika statali ripressiva.

                           II.   Entitajiet

                                 Isem

                                 Informazzjoni ta' identifikazzjoni

                                 Raġunijiet għad-deżinjazzjoni

                                 Zimbabwe Defence Industries

                                 10th floor, Trustee House, 55 Samora Machel Avenue, PO Box 6597, Harare, Zimbabwe

                                 Assoċjata mal-Ministeru tad-Difiża u mal-fazzjoni ZANU-PF tal-Gvern.

               ”


title: Regolament ta' Implimentazzjoni tal-Kunsill (UE) 2019/352 tal-4 ta' Marzu 2019 li jimplimenta r-Regolament (UE) Nru 208/2014 dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukrajna

text:
                  5.3.2019

                  MT

                  Il-Ġurnal Uffiċjali tal-Unjoni Ewropea

                  L 64/1

         REGOLAMENT TA' IMPLIMENTAZZJONI TAL-KUNSILL (UE) 2019/352
         tal-4 ta' Marzu 2019
         li jimplimenta r-Regolament (UE) Nru 208/2014 dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukrajna
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra r-Regolament tal-Kunsill (UE) Nru 208/2014 tal-5 ta' Marzu 2014 dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukrajna (1), u b'mod partikolari fl-Artikolu 14(1) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     Fil-5 ta' Marzu 2014 il-Kunsill adotta r-Regolament (UE) Nru 208/2014.

                     (2)

                     Abbażi ta' rieżami mill-Kunsill, l-entrata għal persuna waħda jenħtieġ li titħassar u l-Anness I jenħtieġ li jkun supplimentat b'informazzjoni dwar id-drittijiet tad-difiża u d-dritt għal protezzjoni ġudizzjarja effettiva.

                     (3)

                     Għalhekk, jenħtieġ li l-Anness I għar-Regolament (UE) Nru 208/2014 jiġi emendat skont dan,

               ADOTTA DAN IR-REGOLAMENT:

            Artikolu 1
            L-Anness I għar-Regolament (UE) Nru 208/2014 huwa emendat kif stabbilit fl-Anness għal dan ir-Regolament.

            Artikolu 2
            Dan ir-Regolament għandu jidħol fis-seħħ fid-data tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-4 ta' Marzu 2019.

                  Għall-Kunsill

                  Il-President

               A. ANTON

            (1)  ĠU L 66, 6.3.2014, p.1

            ANNESS
            L-Anness għar-Regolament (UE) Nru 208/2014 huwa emendat kif ġej:

                        (1)

                        it-taqsima “Lista ta' persuni fiżiċi u ġuridiċi, entitajiet jew korpi msemmija fl-Artikolu 2” hija emendata kif ġej:

                                    (a)

                                    l-intestatura tinbidel b'dan li ġej:
                                    “A.

                                             Lista ta' persuni fiżiċi u ġuridiċi, entitajiet jew korpi msemmija fl-Artikolu 2”;

                                    (b)

                                    l-entrata għall-persuna li ġejja hija mħassra mil-lista:

                                                5.

                                                Andrii Petrovych Kliuiev.

                        (2)

                        it-taqsima li ġejja hija miżjuda:
                        “B.
                              Drittijiet tad-difiża u dritt għal protezzjoni ġudizzjarja effettiva

                        Id-drittijiet tad-difiża u d-dritt għal protezzjoni ġudizzjarja effettiva taħt il-Kodiċi ta' Proċedura Kriminali tal-Ukrajna
                        L-Artikolu 42 tal-Kodiċi ta' Proċedura Kriminali tal-Ukrajna (‘Kodiċi ta' Proċedura Kriminali’) jipprevedi li kull persuna li tkun suspettata jew mixlija fi proċedimenti kriminali tgawdi d-drittijiet tad-difiża u d-dritt għal protezzjoni ġudizzjarja effettiva. Dawn jinkludu: id-dritt li wieħed ikun infurmat bir-reat kriminali li jkun ġie ssuspettat jew akkużat bih; id-dritt li jkun infurmat, espressament u fil-pront, bid-drittijiet tiegħu skont il-Kodiċi ta' Proċedura Kriminali; id-dritt li jkollu, meta jkun talab mill-ewwel darba, aċċess għal avukat tad-difiża; id-dritt li jippreżenta petizzjonijiet għal azzjonijiet proċedurali; u d-dritt li jikkontesta d-deċiżjonijiet, l-azzjonijiet u l-ommissjonijiet mill-investigatur, il-prosekutur pubbliku u l-imħallef inkwirenti. L-Artikolu 306 tal-Kodiċi ta' Proċedura Kriminali jipprevedi li lmenti kontra deċiżjonijiet, atti jew omissjonijiet tal-investigatur jew il-prosekutur pubbliku għandhom jiġu kkunsidrati minn imħallef inkwirenti ta' Qorti lokali fil-preżenza tar-rikorrenti jew l-avukat tad-difiża jew ir-rappreżentant legali tiegħu. Barra minn hekk, l-Artikolu 309 tal-Kodiċi ta' Proċedura Kriminali jispeċifika d-deċiżjonijiet tal-imħallfin inkwirenti li jistgħu jiġu kkontestati b'appell, u li deċiżjonijiet oħra jistgħu jkunu soġġetti għal stħarriġ ġudizzjarju fil-kuntest ta' proċeduri preparatorji fil-Qorti. Barra minn hekk, għadd ta' azzjonijiet investigattivi proċedurali huma possibbli biss soġġett għal deċiżjoni mill-imħallef inkwirenti jew Qorti (pereżempju s-sekwestru ta' proprjetà skont l-Artikolu 164, u l-miżuri ta' detenzjoni skont l-Artikolu 176 tal-Kodiċi ta' Proċedura Kriminali).
                        L-applikazzjoni tad-drittijiet tad-difiża u d-dritt għal protezzjoni ġudizzjarja effettiva ta' kull wieħed mill-persuni elenkati
                        1.   Viktor Fedorovych Yanukovych
                        L-informazzjoni fil-fajl tal-Kunsill turi li d-drittijiet tad-difiża u d-dritt għal protezzjoni ġudizzjarja effettiva tas-Sur Yanukovych ġew irrispettati fil-proċedimenti kriminali li bbaża ruħu fuqhom il-Kunsill. Dan huwa muri b'mod partikolari minn għadd ta' deċiżjonijiet tal-Qorti dwar is-sekwestru ta' proprjetà u deċiżjoni tal-Qorti tal-1 ta' Novembru 2018 li tagħti permess għall-arrest u t-taħrik u t-tressiq tal-persuna suspettata l-Qorti, kif ukoll minn deċiżjoni tal-imħallef inkwirenti tat-8 ta' Ottubru 2018 li rrifjuta l-applikazzjoni tal-prosekutur għal investigazzjoni speċjali qabel il-proċess in absentia.
                        2.   Vitalli Yuriyovych Zakharchenko
                        L-informazzjoni fil-fajl tal-Kunsill turi li d-drittijiet tad-difiża u d-dritt għal protezzjoni ġudizzjarja effettiva tas-Sur Zakharchenko ġew rispettati fil-proċedimenti kriminali li bbaża ruħu fuqhom il-Kunsill. Dan huwa muri b'mod partikolari mid-deċiżjonijiet tal-imħallef inkwirenti tal-21 ta' Mejju 2018 u tat-23 ta' Novembru 2018 li jagħtu permess sabiex is-Sur Zakharchenko jinżamm bl-għan li jitressaq il-Qorti biex jipparteċipa fis-seduta ta' smigħ tal-petizzjoni għall-applikazzjoni ta' detenzjoni f'kustodja.
                        3.   Viktor Pavlovych Pshonka
                        L-informazzjoni fil-fajl tal-Kunsill turi li d-drittijiet tad-difiża u d-dritt għal protezzjoni ġudizzjarja effettiva tas-Sur Pshonka ġew rispettati fil-proċedimenti kriminali li bbaża ruħu fuqhom il-Kunsill. Dan huwa muri b'mod partikolari mid-deċiżjonijiet tal-imħallef inkwirenti tat-12 ta' Marzu 2018 u tat-13 ta' Awwissu 2018 li jagħtu permess sabiex is-Sur Pshonka jinżamm bl-għan li jitressaq il-Qorti biex jipparteċipa fis-seduta ta' smigħ tal-petizzjoni għall-applikazzjoni ta' detenzjoni f'kustodja.
                        6.   Viktor Ivanovych Ratushniak
                        L-informazzjoni fil-fajl tal-Kunsill turi li d-drittijiet tad-difiża u d-dritt għal protezzjoni ġudizzjarja effettiva tas-Sur Ratushniak ġew rispettati fil-proċedimenti kriminali li bbaża ruħu fuqhom il-Kunsill. Dan huwa muri b'mod partikolari mid-deċiżjonijiet tal-imħallef inkwirenti tal-21 ta' Mejju 2018 u tat-23 ta' Novembru 2018 li jagħtu permess sabiex is-Sur Ratushniak jinżamm bl-għan li jitressaq il-Qorti biex jipparteċipa fis-seduta ta' smigħ tal-petizzjoni għall-applikazzjoni ta' detenzjoni f'kustodja.
                        7.   Oleksandr Viktorovych Yanukovych
                        L-informazzjoni fil-fajl tal-Kunsill turi li d-drittijiet tad-difiża u d-dritt għal protezzjoni ġudizzjarja effettiva tas-Sur Yanukovych ġew rispettati fil-proċedimenti kriminali li bbaża ruħu fuqhom il-Kunsill. Dan huwa muri b'mod partikolari mid-deċiżjoni tal-imħallef inkwirenti tas-7 ta' Frar 2018 li rrifjuta l-applikazzjoni tal-prosekutur għal investigazzjoni speċjali qabel il-proċess in absentia, f'għadd ta' deċiżjonijiet tal-Qorti dwar is-sekwestru ta' proprjetà u fid-deċiżjoni tal-imħallef inkwirenti tas-27 ta' Ġunju 2018 li tħassar ir-riżoluzzjoni tal-prosekuzzjoni li tiċħad il-mozzjoni tad-difiża sabiex tingħalaq l-investigazzjoni.
                        9.   Artem Viktorovych Pshonka
                        L-informazzjoni fil-fajl tal-Kunsill turi li d-drittijiet tad-difiża u d-dritt għal protezzjoni ġudizzjarja effettiva tas-Sur Pshonka ġew rispettati fil-proċedimenti kriminali li bbaża ruħu fuqhom il-Kunsill. Dan huwa muri b'mod partikolari mid-deċiżjonijiet tal-imħallef inkwirenti tat-12 ta' Marzu 2018 u tat-13 ta' Awwissu 2018 li jagħtu permess sabiex is-Sur Pshonka jinżamm bl-għan li jitressaq il-Qorti biex jipparteċipa fis-seduta ta' smigħ tal-petizzjoni għall-applikazzjoni ta' detenzjoni f'kustodja.
                        11.   Mykola Yanovych Azarov
                        L-informazzjoni fil-fajl tal-Kunsill turi li d-drittijiet tad-difiża u d-dritt għal protezzjoni ġudizzjarja effettiva tas-Sur Azarov ġew rispettati fil-proċedimenti kriminali li bbaża ruħu fuqhom il-Kunsill. Dan huwa muri b'mod partikolari mid-deċiżjoni tal-imħallef inkwirenti tat-8 ta' Settembru 2018 li tagħti permess għal investigazzjoni speċjali in absentia kif ukoll mid-deċiżjoni tal-imħallef inkwirenti tas-16 ta' Awwissu 2018 li tagħti permess sabiex is-Sur Azarov jinżamm bil-ħsieb li jitressaq il-qorti biex jipparteċipa fis-seduta ta' smigħ tal-petizzjoni għall-applikazzjoni ta' detenzjoni f'kustodja, kif ukoll minn għadd ta' deċiżjonijiet tal-Qorti dwar sekwestri ta' proprjetà.
                        12.   Serhiy Vitalyovych Kurchenko
                        L-informazzjoni fil-fajl tal-Kunsill turi li d-drittijiet tad-difiża u d-dritt għal protezzjoni ġudizzjarja effettiva tas-Sur Kurchenko ġew rispettati fil-proċedimenti kriminali li bbaża ruħu fuqhom il-Kunsill. Dan huwa muri b'mod partikolari mid-deċiżjoni tal-imħallef inkwirenti tas-7 ta' Marzu 2018 li tagħti permess biex issir investigazzjoni speċjali in absentia.
                        13.   Dmytro Volodymyrovych Tabachnyk
                        L-informazzjoni fil-fajl tal-Kunsill turi li d-drittijiet tad-difiża u d-dritt għal protezzjoni ġudizzjarja effettiva tas-Sur Tabachnyk ġew rispettati fil-proċedimenti kriminali li bbaża ruħu fuqhom il-Kunsill. Dan huwa muri b'mod partikolari mid-deċiżjoni tal-imħallef inkwirenti tat-8 ta' Mejju 2018 li tagħti permess sabiex is-Sur Tabachnyk jinżamm bl-għan li jitressaq il-qorti biex jipparteċipa fis-seduta ta' smigħ tal-petizzjoni għall-applikazzjoni ta' detenzjoni f'kustodja.
                        15.   Serhiy Hennadiyovych Arbuzov
                        L-informazzjoni fil-fajl tal-Kunsill turi li d-drittijiet tad-difiża u d-dritt għal protezzjoni ġudizzjarja effettiva tas-Sur Arbuzov ġew rispettati fil-proċedimenti kriminali li bbaża ruħu fuqhom il-Kunsill. Dan huwa muri b'mod partikolari minn għadd ta' deċiżjonijiet tal-Qorti dwar is-sekwestri ta' proprjetà kif ukoll l-annullament tas-sekwestri tal-proprjetà.
                        17.   Oleksandr Viktorovych Klymenko
                        L-informazzjoni fil-fajl tal-Kunsill turi li d-drittijiet tad-difiża u d-dritt għal protezzjoni ġudizzjarja effettiva tas-Sur Klymenko ġew rispettati fil-proċedimenti kriminali li bbaża ruħu fuqhom il-Kunsill. Dan huwa muri b'mod partikolari mid-deċiżjoni tal-imħallef inkwirenti tal-5 ta' Ottubru 2018 li tagħti permess biex issir investigazzjoni speċjali in absentia.
                        18.   Edward Stavytskyi
                        L-informazzjoni fil-fajl tal-Kunsill turi li d-drittijiet tad-difiża u d-dritt għal protezzjoni ġudizzjarja effettiva tas-Sur Stavytskyi ġew rispettati fil-proċedimenti kriminali li bbaża ruħu fuqhom il-Kunsill. Dan huwa muri minn għadd ta' deċiżjonijiet tal-Qorti dwar is-sekwestru ta' proprjetà, id-deċiżjoni tal-imħallef inkwirenti tat-22 ta' Novembru 2017 li tagħti permess biex issir investigazzjoni speċjali in absentia, mill-istruzzjonijiet tal-prosekutur tat-2 ta' Jannar 2018 lill-investigatur biex jinnotifika lis-suspettati u l-avukati tad-difiża tagħhom bit-tlestija tal-investigazzjoni ta' qabel il-proċess u mill-fatt li fit-8 ta' Mejju 2018 l-akkuża ġiet riferuta lill-Qorti Distrettwali ta' Sviatoshynskyi ta' Kiev għal eżami fuq il-merti. L-informazzjoni turi wkoll li ma kien hemm ebda deċiżjoni valida preċedenti mill-prosekuzzjoni biex ma tibdiex investigazzjoni kriminali, u li għaldaqstant il-proċedimenti kriminali rilevanti ma kisrux il-prinċipju ta' ne bis in idem.”.


title: Regolament ta' Implimentazzjoni tal-Kummissjoni (UE) 2019/353 tal-4 ta' Marzu 2019 li jemenda għall-295 darba r-Regolament tal-Kunsill (KE) Nru 881/2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati mal-ISIL (Da'esh) u mal-organizzazzjoni Al-Qaida

text:
                  5.3.2019

                  MT

                  Il-Ġurnal Uffiċjali tal-Unjoni Ewropea

                  L 64/5

         REGOLAMENT TA' IMPLIMENTAZZJONI TAL-KUMMISSJONI (UE) 2019/353
         tal-4 ta' Marzu 2019
         li jemenda għall-295 darba r-Regolament tal-Kunsill (KE) Nru 881/2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati mal-ISIL (Da'esh) u mal-organizzazzjoni Al-Qaida
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament tal-Kunsill (KE) Nru 881/2002 tas-27 ta' Mejju 2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati mal-ISIL (Da'esh) u mal-organizzazzjoni Al-Qaida (1), u b'mod partikolari l-Artikolu 7(1)(a) u l-Artikolu 7a(1) tiegħu,
         Billi:

                     (1)

                     L-Anness I tar-Regolament (KE) Nru 881/2002 jelenka l-persuni, il-gruppi u l-entitajiet koperti mill-iffriżar tal-fondi u tar-riżorsi ekonomiċi skont dan ir-Regolament.

                     (2)

                     Fit-28 ta' Frar 2019, il-Kumitat tas-Sanzjonijiet tal-Kunsill għas-Sigurtà tan-Nazzjonijiet Uniti ddeċieda li jżid annotazzjoni waħda mal-lista tal-persuni, il-gruppi u l-entitajiet tiegħu li għalihom għandu japplika l-iffriżar tal-fondi u riżorsi finanzjarji. Għalhekk jenħtieġ li l-Anness I tar-Regolament (KE) Nru 881/2002 jiġi emendat skont dan.

               ADOTTAT DAN IR-REGOLAMENT:

            Artikolu 1
            L-Anness I tar-Regolament (KE) Nru 881/2002 huwa emendat skont l-Anness ta' dan ir-Regolament.

            Artikolu 2
            Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-4 ta' Marzu 2019.

                  Għall-Kummissjoni,

                  F'isem il-President,

                  Il-Kap tas-Servizz tal-Istrumenti tal-Politika Barranija

            (1)  ĠU L 139, 29.5.2002, p. 9.

            ANNESS
            Fl-Anness I tar-Regolament (KE) Nru 881/2002, tiddaħħal l-entrata li ġejja taħt l-intestatura “Persuni naturali”:

               “Hamza Usama Muhammad bin Laden. Data tat-twelid: 9.5.1989. Post tat-twelid: Jeddah, l-Arabja Sawdija. Nazzjonalità: Sawdija. Informazzjoni oħra: (a) Iben Usama bin Laden (mejjet); (b) Imħabbar minn Aiman Muhammed Rabi al-Zawahiri bħala membru uffiċjali ta' Al-Qaida. Talab lis-segwaċi tal-Al-Qaida jagħmlu attakki terroristiċi. Huwa meqjus bħala s-suċċessur l-aktar probabbli ta' al-Zawahiri. Data tan-nomina msemmija fl-Artikolu 7d(2)(i): 28.2.2019.”


title: Regolament ta' Implimentazzjoni tal-Kummissjoni (UE) 2019/549 tat-2 ta' April 2019 li japprova emenda għall-ispeċifikazzjoni tal-prodott ta' Denominazzjoni ta' Oriġini Protetta jew ta' Indikazzjoni Ġeografika Protetta “Cataluña”/“Catalunya” (DOP)

text:
                  5.4.2019

                  MT

                  Il-Ġurnal Uffiċjali tal-Unjoni Ewropea

                  L 96/3

         REGOLAMENT TA' IMPLIMENTAZZJONI TAL-KUMMISSJONI (UE) 2019/549
         tat-2 ta' April 2019
         li japprova emenda għall-ispeċifikazzjoni tal-prodott ta' Denominazzjoni ta' Oriġini Protetta jew ta' Indikazzjoni Ġeografika Protetta “Cataluña”/“Catalunya” (DOP)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-Artikolu 99 tiegħu,
         Billi:

                     (1)

                     Il-Kummissjoni eżaminat l-applikazzjoni għall-approvazzjoni ta' emenda fl-ispeċifikazzjoni għad-Denominazzjoni ta' Oriġini Protetta “Cataluña”/“Catalunya”, mibgħuta minn Spanja skont l-Artikolu 105 tar-Regolament (UE) Nru 1308/2013.

                     (2)

                     Il-Kummissjoni ppubblikat l-applikazzjoni għall-approvazzjoni ta' emenda fl-ispeċifikazzjoni tal-prodott f'Il-Ġurnal Uffiċjali tal-Unjoni Ewropea (2), kif meħtieġ mill-Artikolu 97(3) tar-Regolament (UE) Nru 1308/2013.

                     (3)

                     Il-Kummissjoni ma rċeviet ebda dikjarazzjoni ta' oppożizzjoni skont l-Artikolu 98 tar-Regolament (UE) Nru 1308/2013.

                     (4)

                     Għalhekk jenħtieġ li tiġi approvata l-emenda fl-ispeċifikazzjoni tal-prodott skont l-Artikolu 99 tar-Regolament (UE) Nru 1308/2013.

                     (5)

                     Il-miżuri previsti f'dan ir-Regolament huma skont l-opinjoni tal-Kumitat għall-Organizzazzjoni Komuni tas-Swieq Agrikoli,

               ADOTTAT DAN IR-REGOLAMENT:

            Artikolu 1
            L-emenda fl-ispeċifikazzjoni tal-prodott ippubblikata f'Il-Ġurnal Uffiċjali tal-Unjoni Ewropea fir-rigward tad-denominazzjoni “Cataluña”/“Catalunya” (DOP) hija b'dan approvata.

            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-2 ta' April 2019.

                  Għall-Kummissjoni,

                  F'isem il-President,

               Phil HOGAN

                  Membru tal-Kummissjoni

            (1)  ĠU L 347, 20.12.2013, p. 671.

            (2)  ĠU C 437, 4.12.2018, p. 5.